title: Command & Conquer: Yuri’s Revenge

text: Liittoutuneet ovat saaneet uuden rakennuksen: Robot Control Center. Sieltä voi valmistaa Robottitankkeja, joita ei voi ottaa haltuun. Navy SEAL tuhoaa jalkaväkeä hyvin ja voi käyttää C4-räjähteitä rakennuksiin. Guardian GI:lla on vahva Anti-Tank -ase, jolla se tuhoaa helposti tankit ja ampuu myös ilmaan. Battle Fortressiin voi laittaa jalkaväkeä sisälle, ja se jyrää tavallisten tankkien ja muurien ylitse.


title: Command & Conquer: Yuri’s Revenge

text: Neuvostojoukot voivat nyt tiedustella vakoilulentokoneen avulla entistä paremmin. Uusi Siege Chopper voi joko ampua ilmasta tai asettua maahan tykiksi, jolloin sen kanuunan ulottuvuus on erittäin laaja. Taistelubunkkeriin voi laittaa viisi Conscriptiä sisälle, jolloin se toimii kuten normaali miehitetty rakennus sillä lisällä, että voit korjata sitä. Tuotantolaitos (Industrial Plant) nopeuttaa ja edullistaa tankkien rakentamista.


title: Command & Conquer: Yuri’s Revenge

text: Pelissä tarjoaa liittoutuneille ja neuvostojoukoille seitsemän yksinpelitehtävää. Yuri on pelin antagonisti. Hän on "" tapahtumien aikaan toiminut Neuvostoliiton selän takana kooten omaa armeijaansa sekä rakentanut psyykkisiä laitteita tavoitteenaan maailmanvalloitus.


title: Command & Conquer: Yuri’s Revenge

text: Tarina alkaa, kun Yhdysvaltojen armeija huomaa, että he eivät voi estää Yurin Psychic Dominatorin käyttöönottoa. Onneksi Albert Einstein on saanut juuri valmiiksi uuden laitteensa, aikakoneen. Liittoutuneet käyttävät sitä ja matkustavat "Red Alert 2:n" tapahtumien alkuun estääkseen Yurin aikeet. Liittoutuneet taistelevat Yuria vastaan jokaisella rintamalla tuhoten hänen laitteitaan. Avun tarpeessa, he kääntyvät Neuvostoliiton puoleen. Lisäjoukkojen avulla Yurin armeija saadaan murskattua viimeistä Antarktiksella olevaa linnoitusta lukuun ottamatta. Liittoutuneet ottavat siellä haltuunsa vanhan neuvostotukikohdan ja rakentavat sinne tutka-aseman. Tutka-aseman avulla Einstein käyttää Cronosfääriään ja teleporttaa iskujoukot Yurin tukikohdan lähelle. He onnistuvat tuhoamaan Yurin voimat ja Yuri vangitaan eristysselliin, maailmassa on taas rauha.


title: Command & Conquer: Yuri’s Revenge

text: Yurin joukot ovat ottaneet kaupungin kaupungin jälkeen hallintaansa. Neuvostoliitto järjestää iskujoukot San Franciscon lahdelle Einsteinin aikakoneen luokse. Neuvostoliitto ottaa aikakoneen haltuunsa ja pienen takaiskun jälkeen pääsee matkustamaan menneisyyteen sodan aikaan. Pienen virhearvioinnin takia ajassa matkustetaan ensin 65 miljoonaa vuotta ja ennen kuin aikakone latautuu uudestaan, pitää taistella Tyrannosaurus rexejä vastaan. He näyttävät sen aikaiselle Romanoville todisteet Yurin petturuudesta, jotta Yuri voitaisiin pysäyttää ajoissa. Sitten Neuvostoliitto tuhoaa liittoutuneiden Cronosfääritutkimuslaitoksen Saksassa saaden liittoutuneet antautumaan. Nyt onkin aika käydä Yurin perään. He murskaavat liittoutuneiden avulla Yurin armeijat niin Lontoossa, Casablancassa kuin Kuussakin. Viimeinen ja ratkaiseva taistelu tapahtuu Transsylvaniassa, Yurin viimeisessä piilopaikassa. Yuri hallitsee oman armeijansa lisäksi lähellä olevia liittoutuneiden ja neuvostojoukkojen armeijoita. Hyökkäys kuitenkin onnistuu ja Yurin linna tuhotaan. Yuri ehtii kuitenkin paeta varastamallaan aikakoneella menneisyyteen. Onneksi neuvostojoukot olivat viisaampia ja ylikuormittavat aikakoneen, jolloin se meneekin esihistorialliselle kaudelle asti. Lopussa nähdään, kuinka Tyrannosaurus rex murskaa Yurin ja aikakoneen.


title: Kalliokoski

text: Kalliokoski voi tarkoittaa seuraavia:


title: Muramasa

text: Muramasa () oli japanilainen miekantekokoulukunta, joka toimi Isen provinssissa. Varhaisin tunnettu Muramasa-työ on vuodelta 1501. Muramasa-koulu jatkoi toimintaansa 1500-luvun loppuun. Koulun perustajan Sengo Muramasan uskotaan olleen Heianjō Nagayoshin oppilas. Heianjō Nagayoshi oli tunnettu keihäistään ja kaiverruksistaan.


title: Muramasa

text: Muramasan miekkojen suosio Japanin hallituksessa loppui, kun Tokugawa Ieyasusta tuli shōgun vuonna 1603. Sanotaan, että Tokugawa Ieyasu oli menettänyt monia ystäviään ja viiltänyt itsensä Muramasan teriin, joten hän kielsi samuraitaan käyttämästä Muramasan aseita. Tämä luonnollisesti vain kasvatti Muramasan myyttiä ja johti moniin japanilaisiin näytelmiin ja kirjoihin, jotka käsittelevät aihetta. Koska Muramasan miekoissa oli merkki, useista miekoista poistettiin se. Kun Tokugawa-shōgunien vastustajat alkoivat tavoitella Muramasa-miekkoja, niistä alettiin tehdä väärennöksiä.


title: Muramasa

text: Legendat kertoivat, että Muramasan miekantakomistaito, vaikka olikin mahtava, oli myös mielipuolinen. Legendan mukaan Muramasan miekka pystyi paikallaan katkaisemaan siihen putoavan lehden. Tämän jälkeen lehden puolikkaiden sanottiin jäävän pyörimään miekan terän ympärille kuin demoninen aura. Samat legendat kertovat myös, että kerran huotrastaan vedetyn miekan täytyi päästä vuodattamaan verta ennen kuin sen pystyi laittamaan takaisin. Tarinan mukaan verenjanoinen terä saattoi pakottaa kantajansa tekemään itsemurhan. Miekkojen kerrottiin myös aiheuttavan demonisella kirouksellaan kantajalleen halun tappaa.


title: Muramasa

text: Muramasan miekkoja verrataan usein Masamunen, toisen miekantekijän, miekkoihin. Nykypäivänä Muramasan nimi on käytössä monissa paikoissa, lähinnä videopeleissä, mutta myös yritysten tuotenimissä ja mainoksissa.


title: Mauá

text: Mauá on kunta São Paulon osavaltiossa Brasiliassa. Kunnan asukasluku oli 417 064 vuonna 2010.


title: Idmanin kavallusjuttu

text:
Idmanin kavallusjuttu oli vuonna 1912 paljastunut Pohjoismaiden suurin kavallus, jossa Suomen Yhdyspankin Tampereen-konttorin johtaja Nils Idman kavalsi kymmenen vuoden aikana 9–10 miljoonaa markkaa – summa vastasi yhdeksää prosenttia silloisen Suomen suuriruhtinaskunnan budjetista. Idmanin johtaman konttorin kassassa oli miljoonien vaje ja useita velkakirjoja oli väärennetty ja lainoja oli myönnetty olemattomin vakuuksin. Kavaltamansa rahat Idman käytti nähtävästi keinotteluun, mutta hän käytti paljon rahaa myös taidehankintoihin.
Nils Idman toimi Suomen Yhdyspankin Tampereen konttorin apulaisjohtajana vuodesta 1885 ja johtajana vuodesta 1890. Idmanin johtajakaudella pankille valmistui vuonna 1901 Kauppakatu 10:een arkkitehti Gustaf Nyströmin suunnittelema kaksikerroksinen wieniläisjugendia edustava toimitalo (myöhemmin Tampereen ylioppilastalo).


title: Idmanin kavallusjuttu

text: Idmanin kavallukset alkoivat vuonna 1902. Hän väärensi Suomen Yhdyspankin talletustodistuksia ja käytti niitä sitten vakuutena ottaessaan lainoja omasta ja muista pankeista. Hän hankki rahaa myös väärennetyillä vekseleillä sekä antamalla rahaa pankin konttorista olemattomia vekseleitä vastaan. Idman otti myös oman pankkinsa kassaholvista lainojen vakuuksiksi jätettyjä arvopapereita ja käytti niitä vakuuksina hankkiessaan luottoja muista pankeista. Idmanin toiminnasta valitettiin Suomen Yhdyspankin pääjohtajalle Alfred Norrménille jo ennen tämän kiinnijäämistä, mutta Norrmén vastasi luottavansa täysin Idmaniin. Idman nautti 1900-luvun alussa suurta luottamusta Tampereen liike-elämässä, vaikka jotkut pitivätkin häntä keinottelijana. Pankin konttorin muu henkilökunta ei osallistunut kavalluksiin ja vaikka he havaitsivat konttorin toiminnassa epäselvyyksiä, niiden syynä pidettiin vain Idmanin huolimattomuutta ja piittaamattomuutta muotoseikoista. Idmanilla uskottiin myös olevan pankin ylimmän johdon antamat erityisvaltuudet toimiinsa.


title: Idmanin kavallusjuttu

text: Idmanin kavallus paljastui lopulta, kun Suomen Yhdyspankin johtokunnan jäsen J. O. Wasastjerna saapui 1. joulukuuta 1912 Tampereelle tekemään yllätystarkastuksen pankin konttorissa erään epäselvän vekselin takia. Tarkastuksesta vihiä saanut Idman oli edeltävänä päivänä yrittänyt siivota jälkiään ja hankkinut postilähetysvekselillä Suomen Pankista 800 000 markkaa kassavajauksen peittämiseen. Toimet eivät kuitenkaan auttaneet, vaan Idman pidätettiin 4. joulukuuta pankin ilmoitettua asiasta poliisille. Idman oli vielä ennen pidätystä yrittänyt tuloksetta hankkia tilapäistä lainaa Tampereen Verkatehtaan isännöitsijältä August Lundelinilta.


title: Idmanin kavallusjuttu

text: Tampereen raastuvanoikeus tuomitsi Idmanin kesäkuussa 1913 kymmenen vuoden vankeusrangaistukseen ja tämä piteni vielä senaatin käsittelyssä 15 vuoteen. Oikeudessa Idman selitti toimineensa vain hyväntekijänä, joka oli halunnut auttaa vaikeuksiin joutuneita lainanottajia ja lahjoittaa rahaa hyväntekeväisyyteen. Hän selitti myös toimineensa yksin ja kiisti ehdottomasti kätkeneensä rahoja tai siirtäneensä niitä ulkomaille. Idmanin tuomion kovenemiseen senaatissa saattoi vaikuttaa se, että venäläissyntyinen prokuraattori Aleksei Hosianov epäili Idmanin tukeneen rahallisesti aktivistien toimintaa. Tästä ei kuitenkaan saatu oikeudessa näyttöä.


title: Idmanin kavallusjuttu

text: Nils Idman kärsi tuomionsa Helsingin kuritushuoneessa. Hän pääsi vankilasta vuonna 1920 ja palasi sitten Tampereelle, jossa hän työskenteli tehtailija Heikki Liljeroosin palveluksessa kirjanpitäjänä ja Rafael Haarlan yhtiössä numerotarkastajana.


title: Idmanin kavallusjuttu

text: Suomen Yhdyspankin pääjohtaja Alfred Norrmen joutui eroamaan. Pankki selvisi kuitenkin Idmanin aiheuttamista tappioista.


title: Idmanin kavallusjuttu

text: Pohjoismaiden Osakepankin Tampereen konttorin johtaja ja G. A. Serlachius Ab:n johtokunnan puheenjohtaja Albert Snellman teki itsemurhan pari päivää Idmanin pidätyksen jälkeen. Idmanin juttu vaikutti myös siihen, että G. A. Serlachius Ab:n toimitusjohtaja Gösta Serlachius joutui eroamaan Kymin Oy:n toimitusjohtajan tehtävästä 1913.


title: Idmanin kavallusjuttu

text: Nils Idmanin veli Fredrik Idman joutui takaussitoumustensa vuoksi taloudellisiin vaikeuksiin ja oli pakotettu myymään vuonna 1913 Hatanpään kartanon Tampereen kaupungille. 1 459 hehtaarin laajuisen kartanon myyntihinta oli 2,5 miljoonaa markkaa. Kartanon alueella sijaitsi myös Nils Idmanin vuonna 1898 itselleen rakennuttama englantilaistyylinen huvila, joka oli aikanaan tullut maksamaan 400 000 markkaa – puolet Tampereen tuomiokirkon hinnasta.


title: Idmanin kavallusjuttu

text: Useat tamperelaiset liike-elämän vaikuttajat kärsivät kavallusjutun vuoksi taloudellisia menetyksiä. Tehtailija Heikki Liljeroos ja kauppaneuvos Fredrik Björkqvist pelastuivat konkurssilta velkojien suostuttua akordiin.


title: Salora-juttu

text: Salora-juttu oli vuonna 1977 Suomen siihen mennessä suurin paljastunut veronkierto- ja lahjusskandaali, joka keskittyi Jouko Nordellin johtaman Salora Oy:n ympärille. Salora-jutun pääjuonteena oli televisiovastaanotinten myynti ohi kirjanpidon, mutta se sai myös poliittista ulottuvuutta.


title: Salora-juttu

text: Jouko Nordell, josta tuli Saloran pääjohtaja isänsä Fjalar Nordellin jälkeen 1973, pyrki voitelemalla poliitikkoja ja virkamiehiä lahjaksi annetuilla stereoilla, televisioilla ja ulkomaan matkoilla Saloran laskuun järjestetyillä kestityksillä, muun muassa päätöstä perustaa vuonna 1976 Valco Oy jonka tarkoituksena oli valmistaa kuvaputkia yhdessä Suomen valtion sekä japanilaisen Hitachin kanssa.


title: Salora-juttu

text: Salora Oy:n ja sen turkulaisen piirimyyjän TV-Nurmen toimia alettiin tutkia 1975, kun erään TV-Nurmen myyjän ilmiannon perusteella heräsi epäily, että televisioita oli myyty pimeästi ohi kirjanpidon. Alkuvaiheessa näin myytyjen televisioiden määräksi arvioitiin muutamia kymmeniä, mutta lopulta paljastui, että niitä oli myyty noin kuuden miljoonan markan arvosta vuosien 1970–1975 välillä.


title: Salora-juttu

text: Jutussa keskustellaan myös poliitikkojen ja virkamiesten lahjonnasta ja varsinkin SDP:n poliitikot joutuivat torjumaan vihjailuja.


title: Salora-juttu

text: Tammikuussa vuonna 1977 Saloran pääjohtaja Jouko Nordell sai Turun raastuvanoikeudessa sakkoa 17 000 markkaa väärästä viranomaisille annetusta kirjallisesta todisteesta.


title: Salora-juttu

text: Syyskuussa vuonna 1977 poliisi pidätti TV-Nurmen toimitusjohtaja Reino Nurmen ja kaksi muuta liikkeen toimihenkilöä ja Nurmen omaisuutta Salorassa asetettiin myynti- ja hukkaamiskieltoon 20,6 miljoonan markan arvosta.


title: Salora-juttu

text: 28. lokakuuta 1977 poliisi pidätti Jouko Nordellin, joka oli 21. syyskuuta tunnustanut pimeät televisiokaupat, joiden arvo oli noin 6 miljoonaa markkaa.


title: Salora-juttu

text: Verohallitus määräsi toukokuussa vuonna 1978 Kansallis-Osake-Pankin, Suomen Yhdyspankin sekä Säästöpankkien Keskus-Osake-Pankin 18 miljoonan markan uhkasakkoihin, mikäli ne eivät anna Salora-jutussa verottajan pyytämiä tilitietoja.


title: Salora-juttu

text: Ruotsalaisessa Expressen-lehdessä väitettiin tuolloin, että pääministeri Kalevi Sorsa, verohallituksen pääjohtaja Mikko Laaksonen ja SDP:n puoluesihteeri Ulf Sundqvist olisivat sekaantuneet juttuun. Asianomaiset kiistivät nämä väitteet.


title: Salora-juttu

text: Salora Oy:n uudeksi pääjohtajaksi Nordellin tilalle nimitettiin yllättäen 14. lokakuuta Henrik Öhquist marraskuun alusta lukien, kun Saloran rahoittajina toimineet pankit halusivat ottaa etäisyyttä syntyneeseen skandaaliin.


title: Salora-juttu

text: Salora-juttuun liittyi myös ns. ""ministeristereo-juttu"": Saloran pääjohtaja Jouko Nordell oli lahjoittanut jouluksi 1974 stereolaitteet valtioyhtiöiden ministerivaliokunnan jäsenille Kristian Gestrin, Kalevi Sorsa, Pekka Tarjanne, Heikki Tuominen ja Johannes Virolainen. Valiokunnan jäsen Jermu Laine ei saanut näitä stereoita. Samanlaiset 2 000 markan arvoiset stereolaitteet sai lahjaksi myös kauppa- ja teollisuusministeriön kansliapäällikkö Bror Wahlroos.


title: Salora-juttu

text: Oikeuskansleri Risto Leskinen katsoi kuitenkin heinäkuussa vuonna 1978, etteivät poliitikot Kristian Gestrin (RKP), Kalevi Sorsa (SDP), Pekka Tarjanne (LKP), Heikki Tuominen (amm.), ja Johannes Virolainen (Kesk.) olleet syyllistyneet laittomuuksiin vastaanottaessaan vuonna 1974 Saloran joululahjoina antamat stereot; sen sijaan kansliapäällikkö Bror Wahlroos saa syytteen stereoiden vastaanotosta lahjuksena.


title: Salora-juttu

text: Irwin Goodman teki asiasta laulun nimeltä "Ken lahjan saa" kasetille Keisari Irwin I.


title: Salora-juttu

text: Imatralla vihittiin käyttöön Valcon kuvaputkitehdas 24. elokuuta vuonna 1978. Sen rakentaminen tuli maksamaan 265 miljoonaa markkaa. Tehtaan piti valmistaa 100 000 kuvaputkea, mutta kahden vuoden kuluttua se lopetti toimintansa ja ajautui konkurssiin.


title: Salora-juttu

text: Syyskuussa 1978 Nordell sai syytteen lahjuksen antamisesta viidelle ministerille, kahdelle kansliapäällikölle ja yhdelle maaherralle sekä lahjonnan antamisesta 30 verohallinnon virkamiehelle.


title: Salora-juttu

text: Seitsemän kansanedustajaa vaati 1978 pääministeri Sorsan asettamista syytteeseen valtakunnanoikeudessa, mutta tammikuussa 1979 eduskunnan perustuslakivaliokunta katsoi, ettei Sorsan Salora Oy:lta saamilla lahjoilla ollut yhteyttä hänen virkatoimiinsa.


title: Salora-juttu

text: Joulukuussa vuonna 1979 Helsingin hovioikeus tuomitsi pääjohtaja Nordellin 3,5 vuoden vankeusrangaistukseen veropetoksista. Verohallituksen pääjohtaja Mikko Laaksonen tuomittiin 18 000 markan sakkoihin ja ylijohtaja Aake Mesimäki 35 000 markan sakkoihin plus Saloralta saadut stereot sekä maksettujen matkojen hinnan noin parikymmentätuhatta markkaa sekä oikeudenkäyntikulut. Molemmat erotettiin, koska he olivat ottaneet vastaan ilmaisia ulkomaanmatkoja Nordellilta, vaikka olivat tienneet Saloran veroepäselvyyksistä.


title: Salora-juttu

text: Myös TV-Nurmen toimitusjohtaja Reino Nurmi tuomittiin veropetoksesta vankeuteen. Sekä Nordell että Nurmi joutuivat maksamaan myös vahingonkorvauksia valtiolle kymmenisen miljoonaa markkaa.


title: Salora-juttu

text: Wahlroos sai tammikuussa 1980 Helsingin hovioikeudessa 3 000 markan sakot virkavirheestä.


title: Salora-juttu

text: Salora-juttu vaikutti kuitenkin merkittävällä tavalla SDP:n kärsimään tappioon vuoden 1979 eduskuntavaaleissa.


title: Valco

text: Valco Oy oli vuonna 1976 perustettu Suomen valtion, Salora Oy:n ja japanilaisen Hitachin yhdessä omistama yritys, jossa Suomen valtiolla oli osake-enemmistö. Yhtiön tarkoituksena oli valmistaa väritelevisioiden kuvaputkia Hitachin toimittamaa tekniikkaa käyttäen. Saloralla oli jo 1970-luvun alussa ollut suunnitelmia kuvaputkien valmistamisesta Suomessa, mutta kannattavuuslaskelmat olivat jo silloin osoittaneet, että tehtaasta ei tulisi kannattavaa.


title: Valco

text: Valcolla oli tuotantolaitokset Imatralla ja Sotkamossa. Näistä Sotkamon tehdas toimitti komponentteja päätehtaan käyttöön. Tehtaiden sijoittamisen sanottiin tapahtuneen aluepoliittisin perustein. Imatran terästehtaalta vähennettiin näihin aikoihin työvoimaa ja entisistä työntekijöistä yritettiin kouluttaa puhdaselektroniikan työntekijöitä.


title: Valco

text: Tappiollinen Valco siirtyi Valmetin tytäryhtiöksi lokakuussa 1979 ja toimi jonkin aikaa "FinnValco" nimellä. Yhtiön toimintaa ei kuitenkaan koskaan saatu kannattavaksi ja lopullisesti tuotanto Imatran kuvaputkitehtaalla päättyi joulukuussa 1980, jolloin yli 500 työntekijää ja toimihenkilöä menetti työpaikkansa.


title: Valco

text: Valco oli valtion yritys tukea suomalaista TV-tuotantoa. Salora oli luvannut ostaa tehtaan koko kuvaputkituotannon. Idea Valco-nimisestä yrityksestä syntyi eräällä tunturimajalla Lapissa lähellä Rovaniemeä helmikuussa 1974 pidetyssä tapaamisessa, johon osallistuivat Saloran johto, pääministeri Kalevi Sorsa ja kauppa- ja teollisuusministeriön valtionyhtiöistä vastannut osastopäällikkö Unto Lund. SDP ajoi Valcon perustamista erityisen voimakkaasti, vaikka monet asiantuntijat suhtautuivat hankkeen menestymiseen alusta alkaen varsin pessimistisesti ja kehottivat lopettamaan sen. Myös kauppa- ja teollisuusministeriön kansliapäällikkö Bror Wahlroos oli asiassa aktiivisesti mukana. Hanke pantiin alulle jo Sorsan ensimmäisen hallituksen toimikaudella, kun Salora teki virallisen yhteistyötarjouksen kauppa- ja teollisuusministeri Jan-Magnus Janssonille elokuussa 1974. Toukokuussa 1975 eduskunta hyväksyi yksimielisesti kymmenen miljoonan markan määrärahan tulevan yhtiön osakkeiden ostamiseen. Hanke kuitenkin keskeytyi Keijo Liinamaan virkamieshallituksen nimitykseen kesällä 1975, koska Liinamaan hallitus ei lämmennyt asialle lainkaan.


title: Valco

text: Valco-hanke otettiin uudelleen esille Liinamaan hallituksen erottua. Päätöksen Valcon perustamisesta teki tammikuussa 1976 Martti Miettusen hallitus (ns. ”hätätilahallitus”),ja yhtiötä alettiin pystyttää vauhdikkaasti. SDP:n puheenjohtaja Kalevi Sorsa oli jopa uhannut puolueen lähtevän hallituksesta, ellei kuvaputkitehdasta perustettaisi. Kauppa- ja teollisuusministeri Eero Rantala ilmoitti Valco-hankkeeseen epäilevästi suhtautuneille ministeriön virkamiehille asian olevan jo liian pitkällä, jotta sitä voitaisiin enää pysäyttää. SDP näki Valcon vastustuksen yksityisten toimijoiden pyrkimyksenä estää valtion mukaantulo elektroniikkateollisuuteen.


title: Valco

text: Ulkomaankauppaministeri Sakari T. Lehto, jonka katsottiin edustavan hallituksessa teollista asiantuntemusta, ei ollut yhteensattuman vuoksi mukana istunnossa, jossa päätös Valcon perustamisesta tehtiin. Lehto kirjoitti myöhemmin muistelmissaan huolestuneensa Valco-hankkeesta jo sen alkuvaiheissa havaittuaan, miltä asiaa valtion puolella valmistelleiden henkilöiden osaaminen ja Salora-yhtiön rahankäyttö vaikuttivat. Valcon vähemmistöosakkaaksi tuli japanilainen elektroniikkakonserni Hitachi. Suomen valtio merkitsi Valcon osakekannasta 60 prosenttia, Salora ja Hitachi kumpikin 20 prosenttia. Tuure Junnilan mukaan Valcon perustaminen liittyi kiinteästi pitemmän aikavälin tavoitteeseen saada Suomen koko elektroniikkateollisuus valtion haltuun.


title: Valco

text: Valcolla oli tuotantolaitokset Imatralla ja Sotkamossa. Näistä Sotkamon tehdas toimitti komponentteja päätehtaan käyttöön. Tehtaiden sijoittamisen sanottiin tapahtuneen nimenomaan aluepoliittisin perustein. Imatran kuvaputkitehdas vihittiin 24. elokuuta 1978, ja sen rakentaminen maksoi 265 miljoonaa markkaa. Valcon toimitusjohtajaksi tuli Outokummun johtaja Lauri Saari. Tehtaan vihki käyttöön eduskunnan puhemies Ahti Pekkala, ja juhlapuheen piti pääministeri Kalevi Sorsa.


title: Valco

text: Imatran terästehtaalta vähennettiin Valcon perustamisen aikoihin työvoimaa, ja entisistä työntekijöistä yritettiin kouluttaa puhdaselektroniikan työntekijöitä. Teollinen kulttuuriero oli kuitenkin liian suuri, eikä uutta teknologiaa opittu riittävän nopeasti. Valmistettujen kuvaputkien saanto oli huono paljolti puhdastilatyöskentelyn määräysten rikkomisen takia. Asiantuntijat olivat esittäneet tehtaan koneiden ostamista avaimet käteen -periaatteella Hitachilta, mihin Hitachi ei kuitenkaan ollut suostunut. Niinpä tehtaan koneita jouduttiin haalimaan eri puolilta maailmaa. Lisäksi Hitachi kilpaili osittain omistamansa Valcon kanssa Japanissa valmistamillaan kuvaputkilla. Tehtaan kokoa pidettiin myös jo alkuun liian pienenä; koko tosin ei ollut tuotannon ongelmana tehtaan olemassaolon aikana.


title: Valco

text: Vuoden 1978 neljän viimeisen kuukauden tuotannoksi oli kaavailtu noin satatuhatta kuvaputkea, mutta tammikuussa 1979 jouduttiin toteamaan, että tehtaan koko siihenastisen toiminnan aikana oli saatu valmiiksi vain noin tuhat putkea. Imatran tehtaan tuotantolinjan pahimmaksi pullonkaulaksi muodostui Hitachin toimittama loistekalvoituskone, jota ei saatu toimimaan kunnolla tehtaan koko toiminta-aikana. Myös robottien toiminnassa oli jatkuvia häiriöitä. Valcon valvonta valtion puolelta oli halvaantunut, koska kauppa- ja teollisuusministeriön kansliapäällikkö Bror Wahlroos ja valtionyhtiöistä vastannut osastopäällikkö Unto Lund olivat Valcon alkuperäisiä ajajia ja lisäksi Wahlroos oli tuohon aikaan pahoin alkoholisoitunut.


title: Valco

text: Huhtikuussa 1979 hallitus joutui pyytämään eduskunnalta takausta Valcon 100 miljoonan markan lainoille, jotta yhtiö voitaisiin pelastaa uhkaavalta konkurssilta, ja uudelleen kuukautta myöhemmin 50 miljoonaa markkaa Valcon osakepääoman korottamiseen. Eduskunta hyväksyi takausten myöntämisen, ja vain muutama kansanedustaja äänesti vastaan. Elokuussa 1979 Valcon velat olivat jo noin 250 miljoonaa markkaa. Syyskuun alussa yhtiön johto antoi koko henkilökunnalle – yli 700 työntekijälle – lomautusvaroituksen, ja viikkoa myöhemmin kaikki työntekijät irtisanottiin.


title: Valco

text: Tappiollinen Valco siirtyi Valmet Oy:n tytäryhtiöksi lokakuussa 1979 ja toimi jonkin aikaa FinnValco-nimellä. Yhtiön toimintaa ei kuitenkaan koskaan saatu kannattavaksi ja lopullisesti tuotanto Imatran kuvaputkitehtaalla päättyi joulukuussa 1980, jolloin yli 500 työntekijää ja toimihenkilöä menetti työpaikkansa. Valcon tappiot olivat yhteensä noin 800 miljoonaa markkaa. Päätöksen ”Valco-seikkailun” lopettamisesta teki Mauno Koiviston II hallituksen kauppa- ja teollisuusministeri Ulf Sundqvist. Valcon tehdaskiinteistö siirtyi myöhemmin Imatran kaupungin haltuun.


title: Valco

text: Oikeuskansleri Risto Leskinen määräsi loppuvuodesta 1981 nostettavaksi syytteet neljää Valcon hallituksen jäsentä vastaan, koska hän katsoi näiden syyllistyneen tehtaan lakkauttamisen yhteydessä yhteistoimintalain rikkomiseen. Valcon henkilökunta oli tehnyt asiasta rikosilmoituksen yhtiön johtoa vastaan marraskuussa 1980, mutta Kymen läänin lääninsyyttäjä oli tehnyt asiassa syyttämättäjättämispäätöksen. Imatran kihlakunnanoikeus tuomitsi syytetyt neuvottelu- ja tiedotusvelvollisuuden rikkomisesta 3 000–7 000 markan sakkoihin tammikuussa 1982, mutta Kouvolan hovioikeus kumosi tuomiot joulukuussa 1983.


title: Valco

text: Valcon epäonnistuminen puhutti eduskuntaa jo keväällä 1979 hallituksen pyytäessä takauksia Valcon veloille, mutta varsinkin syksyn 1980 aikana, jolloin yhtiön vaikeudet olivat tulleet ylivoimaisiksi. SDP oli ajanut voimakkaimmin Valcon asiaa olettaen hyötyvänsä teollisesta menestyksestä. SDP:n poliitikoista juttuun kytkeytyivät nimenomaan Kalevi Sorsa ja kauppa- ja teollisuusministerinä sekä yhtiön perustamisesta päättäneessä Miettusen hallituksessa että Sorsan toisessa hallituksessa toiminut Eero Rantala. Kumpikin oli ollut Valcon hallintoneuvoston puheenjohtajana, Sorsa alkuvuoteen 1978 saakka ja Rantala siitä eteenpäin.


title: Valco

text: Asiasta löi rumpua erityisesti Suomen Maaseudun Puolue, jonka kansanedustaja Urpo Leppänen vaati Sorsan hallituksen ministereitä syytettäväksi valtakunnanoikeudessa. Perusteena oli, että Sorsan ja Rantalan sekä Saloran johdon epäiltiin teettäneen epärealistisen ylioptimistiset kannattavuuslaskelmat kuvaputkitehtaan perustamisen varmistamiseksi ja koko hallituksen harhauttaneen siten eduskuntaa. Kokoomuksen Tuure Junnila rajasi oman muistutuskirjelmänsä koskemaan nimenomaan Kalevi Sorsaa, jonka roolia jupakassa hän piti selvästi suurimpana. Perustuslakivaliokunta vapautti kaikki ministerit vastuusta, vaikka piti Eero Rantalan kaksoisroolia ministerinä ja Valcon hallintoneuvoston puheenjohtajana jossakin määrin arveluttavana. Rantala oli tosin hallituksessa ilmoittautunut esteelliseksi eikä ollut osallistunut Valcoa koskevien päätösten tekoon.


title: Valco

text: Kokoomus teki jupakan vuoksi Koiviston hallitukselle marraskuun alussa välikysymyksen, ja hallitus sai kuun lopulla luottamuslauseen äänin 118−63. Luottamuslauseäänestystä edelsi eduskunnassa parin päivän ajan vilkas keskustelu, jossa esitettiin useita kiivaitakin puheenvuoroja sekä hallitus- että oppositiopuolueiden taholta. Esimerkiksi SMP:n J. Juhani Kortesalmi sanoi Valcon olleen rakennettu ”rappiolle, riemujuhlille, juopottelulle ja kortinpeluulle”. Pari viikkoa luottamuslauseäänestyksen jälkeen eduskunta hyväksyi 139 miljoonan markan määrärahan Valcon lakkauttamiseen äänin 123–61.


title: Valco

text: SMP:n entinen puheenjohtaja Veikko Vennamo antoi tapauksen vuoksi Kalevi Sorsalle haukkumanimen ”Valco-Sorsa”, jota hän viljeli ahkerasti, kunnes SMP nousi vuoden 1983 eduskuntavaaleissa saavuttamansa suurvoiton jälkeen Sorsan neljänteen hallitukseen. Sorsan katsottiin saaneen Valco-jupakan vuoksi maineeseensa tahran, joka saattoi vaikuttaa vielä vuonna 1993, kun Martti Ahtisaari voitti Sorsan SDP:n presidenttiehdokkaasta käydyssä esivaalissa. Lähipiirilleen Sorsa kertoi myöhemmin kokeneensa elämänsä suurimman masennuksen juuri Valcon jälkipuinnin yhteydessä. Vuonna 1981 ilmestyneessä "Tamminiemen pesänjakajat" -kirjassa Valcoa luonnehdittiin Sorsan teollisuuspoliittiseksi munaukseksi, josta todisteiksi jäivät tyhjät tehdashallit Imatralla ja rikotut kuvaputket Imatran kaatopaikalla.


title: Haazarethin Kolme

text: Haazarethin Kolme on Marvel-kustantamon sarjakuvissa esiintyvä demonikolmikko, joka antoi Tohtori Doomille tämän uuden haarniskan ja valtavan määrän taikavoimaa. Demonit esiintyivät ensimmäisen kerran amerikkalaisen "Fantastic Four" -lehden numerossa 67 (2003). Hahmot loivat Mark Waid, Mike Wieringo ja Karl Kesel.


title: Haazarethin Kolme

text: Tohtori Doom, kyllästyneenä jatkuviin tappioihinsa Ihmenelosten kanssa, tajusi asettaneensa tieteet liiaksi hallitsemansa taikavoimien edelle. Doom janosi lisää tietoa ja taitoa magiassa ja myi nuoruutensa rakastetun Valerian sielun Haazarethin demonikolmikolle vastapalveluksena mahtavimmista voimista. Haazarethin Kolme piti Valerian sielua tyydyttävänä ja antoi Doomille osan voimistaan.


title: Haazarethin Kolme

text: Uusilla voimillaan Doom sabotoi verivihollisensa Herra Fantastisen laitteen, jonka serauksena Franklin Richards sinkoutui elävänä helvettiin. Demonit löysivät pian helvetissä harhailevan Franklinin ja kiduttivat tätä julmasti.


title: Haazarethin Kolme

text: Myöhemmin Tohtori Outo auttoi Herra Fantastista löytämään lapsensa Franklinin olinpaikan. Doom iski Ihmenelosten kimppuun, mutta Herra Fantastisen onnistui manipuloimaan Doomin ylimieliseksi. Doom totesi, ettei ole velkaa kenellekään, jolloin Haazarethin kolmikko murtautui normaalitodellisuuteen ja repi Tohtori Doomin mukanaan helvettiin.


title: Haazarethin Kolme

text: Liekki, Näkymätön Nainen ja Herra Fantastinen syöksyivät demonien avaaman väylän mukana helvettiin pelastamaan Franklinia. Pelastettuaan lapsen Tohtori Outo palautti sankarit takaisin kotiinsa. Doom jäi Haazarethin raivostuneiden demonien vangiksi, mutta onnistui sitä ennen arpeuttamaan Herra Fantastisen kasvot.


title: Haazarethin Kolme

text: Haazarethin Kolme kiduttivat Doomia julmasti ja yrittivät saada hänet kumartamaan herraansa Mefistoa. Doom kieltäytyi ja yllättäen Herra Fantastinen pelasti Doomin Haazarethin kynsistä.


title: Haazarethin Kolme

text: Haazarethin kolmikko omaa valtavat maagiset voimat, jotka toimivat eräänlaisessa yhteiskäytössä demonien kesken. Demonit kykenevät matkustamaan ulottuvuuksien välillä muinaisten rituaalien avulla. Demonit kykenevät myös hallitsemaan vähäisempiä demoneita ja helvetintulta. Haazarethit kykenevät "lainaamaan" voimiaan muille olennoille – usein maksua vastaan.


title: EmmaFM

text: EmmaFM oli kahdeksan levy-yhtiön, Suomen Ääni ja kuvatallennetuottajien (ÄKT) ja Elisan nettimusiikkikauppapilotti, jolla yritettiin aloittaa musiikin nettimyyntiä Suomessa. EmmaFM avattiin vuonna 2001 ja se oli ensimmäinen musiikkikauppa maailmassa, joka hyödynsi mobiilimaksamista. EmmaFM:n toiminta lopetettiin vuonna 2003 vähäisen käyttäjämäärän vuoksi.


title: EmmaFM

text: Musiikkia pystyi ostamaan streamattuna kertakuunneltuna 3,50 mk (n. 0,50 e) hintaan sekä tiedostoina 10 mk -15 mk (n. 2€) kappale hintaan. Ostettavasta musiikista oli mahdollista kuunnella 30 sekunnin pätkä. Käytetty formaatti oli Microsoftin WMA -tiedostomuoto DRM:llä varustettuna. Maksaminen tapahtui verkkopankkitunnuksilla, luottokortilla (Visa, Mastercard ja Eurocard) tai tekstiviestillä tosin aluksi vain Radiolinjan liittymistä.


title: EmmaFM

text: Musiikkia pystyi kuuntelemaan ainoastaan sillä tietokoneella jolla musiikki oli ostettu tai vaihtoehtoisesti SDMI-standardia tukevilla laitteilla, kuten MP3-soittimilla, joihin tietokoneesta pystyi musiikin kopioimaan edelleen. 2002 tehdyssä matkapuhelinkokeilussa ostajat latasivat ensin musiikin tietokoneelle, josta musiikki siirrettiin edelleen Emma Player ohjelmistolla matkapuhelimeen tai Nokia Music Player soittimeen.


title: EmmaFM

text: EmmaFM oli ensimmäinen musiikkikauppa maailmassa, joka hyödynsi mobiilimaksamista ja voittikin avausvuonnaan 2001 Lissabonissa EuroPrix 2001 MultiMediaArt -kilpailun e-business -sarjan. Vuotta myöhemmin siinä kokeiltiin myös musiikin myyntiä Nokian matkapuhelinmalleille.


title: EmmaFM

text: Emma.FM ei saanut merkittäviä käyttäjämääriä ja vuonna 2003 se haudattiin kaikessa hiljaisuudessa. EmmaFM:ää pidetään käytännön esimerkkinä DRM:n huonoista puolista.


title: EmmaFM

text: Suurimpina ongelmina EmmaFM:ssä oli silloin käytön Microsoft Windowsiin sitonut tiedostomuoto ja vakiintumaton DRM-ratkaisu. Myöskään kappaleiden kallis hinta ei houkutellut ihmisiä ostamaan niitä. Musiikinmyynnin perustuessa käyttöoikeuksien hallintaan ja kokeilun loputtua oikeudenhallintapalvelimen toiminta lopetettiin. Ostettuja kappaleita pystyi kuitenkin käyttämään senkin jälkeen siinä koneessa, johon ne on hankittu.


title: Terhola

text: Terhola on Järvenpään 19. kaupunginosa, joka sijaitsee noin kilometri kaupungin keskustasta itään. Vuoden 2014 lopussa Järvenpään itäisiin kaupunginosiin kuuluvassa Terholassa asui 779 ihmistä. Pääosa rakennuskannasta on omakotitaloja. Alueella kulkevan Terholantien lounaispuolella on Terholan teollisuusalue.


title: Terhola

text: Terholan alueella sijaitsee toinen Järvenpään kuntoradoista. Se on yhteydessä Paavonpolun kuntopoluille talvisin latujen avulla.


title: Marina Hillo

text:
Marina Hillo () on hahmo kirjassa "Willy Wonka and the Chocolate Factory" ja siitä tehdyssä elokuvassa sekä elokuvan uusimmasta versiosta Jali ja suklaatehdas.
Uusimmassa elokuvassa joka tehtiin vuonna 2005 Marinaa näyttelee Julia Winter. Vanhemmassa elokuvaversiossa Marinaa näyttelee Julie Dawn Cole.
Kirjassa Marina on kuvattu pilalle hemmotelluksi tytöksi, joka saa aina kaiken minkä tahtoo. Hän asuu rikkaan perheensä kanssa uusimman elokuvan mukaan Buckinghamshiressa suuressa hienostotalossa. Hänen isänsä Henry Salt omistaa pähkinäyrityksen. Kun Marina halusi kultaisen pääsylippunsa, hänen isänsä osti satoja tuhansia Wonkan suklaalevyjä ja antoi pähkinänkuorija-työläistensä avata käärepaperit. Kesti kolme päivää eikä lippua löytynyt ja Marina kävi entistäkin kärsimättömämmäksi, joten hänen isänsä lupasi jatkaa etsimistä kunnes lippu löytyisi. Lopulta neljännen päivän aamuna kultainen lippu löytyi. Kun Marina sai lippunsa, hän ei edes kiittänyt ja pyysi toista ponia. Marinalle kävi kuitenkin huonosti tehdaskierroksella, sillä pähkinäsalissa hän putosi roskakuiluun, joka vei suureen polttouuniin. Onneksi polttouuni olikin rikki ja hän putosi kuilun pohjalle kolmen viikon roskien päälle.


title: Ribeirão Preto

text: Ribeirão Preto on kunta São Paulon osavaltiossa Kaakkois-Brasiliassa. Kunnan asukasluku oli 604 682 vuonna 2010. Pormestarina on Darcy Vera.


title: Milka (nimi)

text: Milka (hepreaa, ) on Raamatusta peräisin oleva naisen etunimi. Raamatussa Milka mainitaan Abrahamin veljen vaimona. Toisinaan nimi on käsitetty myös muunnelmaksi Emiliasta tai Ludmilasta.


title: Milka (nimi)

text: Suomessa Milkan nimipäivä on 19. toukokuuta. Suomessa nimi oli Väestötietojärjestelmän mukaan annettu vuoden 2009 loppuun mennessä 1 240 naiselle.


title: Bernie Nicholls

text: Bernie Irvine Nicholls (s. 24. kesäkuuta 1961 Haliburton, Ontario, Kanada) on entinen jääkiekkoilija. Keskushyökkääjänä pelannut Nicholls aloitti uransa Kingston Canadiansin joukkueessa, jossa jo herätti huomiota monilahjakkuudellaan. Los Angeles Kings varasi hänet neljännellä kierroksella vuoden 1980 varaustilaisuudessa kaikkiaan sijaluvulla, 73. 17 vuotta kestäneellä uralla Nicholls pelasi NHL-liigassa 1127 ottelua Los Angelesin lisäksi New York Rangersissa, Edmonton Oilersissa, New Jersey Devilsissa, Chicago Blackhawksissa ja San Jose Sharksissa ja keräsi kaikkiaan 1209 tehopistettä.


title: Bernie Nicholls

text: Nicholls teki kolme seuraennätystä Los Angeles Kingsissä pelatessaan. Hänen nimissään on kauden maaliennätys (70 osumaa kaudella 1988–89). Edelleen hänellä on seuran yhden ottelun syöttöennätys (6 kappaletta) samoin kuin ottelukohtainen piste-ennätys (8 kappaletta): molemmat ottelussa Toronto Maple Leafsia vastaan 1. joulukuuta 1988 tehtyjä.


title: Tapio Niemelä

text: Tapio "Tapsa" Niemelä on keuruulaissyntyinen muusikko. Hänen instrumenttejaan ovat laulun lisäksi piano, urut, kosketinsoittimet ja blues-huuliharppu. Hän tuli tunnetuksi Arto Sotavallan yhtyeessä 1972 ja Hullujussi -yhtyeessä 1973. Bluesoundsin ja Kapteeni Nemon viitoittama ura jatkuu yhä muusikkona ja trubaduurina.


title: Tapio Niemelä

text:
Tapio Niemelä esiintyi Arto Sotavallan yhtyeessä vuosina 1972–1973. Vuonna 1972 kiertueen nimeksi tuli Täyttä häkää ja yhtyeenkin nimi vaihtui Häkäpöntöksi. Siinä soittivat Eeki Mantere, Heimo Holopainen, Tapio Niemelä ja Hessu Salmijärvi. Yksi vuoden 1972 huippuhetkistä oli Deep Purplen konsertti Helsingin jäähallissa, missä Arto Sotavalta yhtyeineen oli lämppärinä.
Kesällä heinäkuussa 1973 Arto Sotavallan ja Häkäpöntön kiertueella Nilsiän Tahkovuoressa syntyi sitten hahmo nimeltä Viktor Kalborrek. Elokuussa 1973 Mantere, Holopainen ja Niemelä päättivät lähteä omille teilleen ja perustivat Hullujussi-yhtyeen. Kesäkiertueen 1973 viimeiset keikat hoidettiin kuitenkin vielä yhteistyössä nimellä Arto Sotavalta & Hullujussi.


title: Tapio Niemelä

text: Niemelä oli Hullujussi -yhtyeen jäsen vuosina 1973–1976. Levyjä "Hullujussi" ja "Bulvania" myytiin yhteensä 130 000 kappaletta. Yhtye oli vakioesiintyjä "Merirosvoradio"-ohjelmassa ja tuli sitä kautta tutuksi yhtenäiskulttuurissa elävässä Kekkosen ajan Suomessa. Maaliskuun lopussa 1975 Hullujussilla oli viikon kiertue Ruotsissa ja single "Rope ja Kake / Hyvää yötä sanoi mummo" äänitettiin huhtikuun 1. päivänä 1975 legendaarisella Marcus Music -studiolla.


title: Tapio Niemelä

text:
Viimeisen keikkansa Hullujussi teki Virtasalmella 18. syyskuuta 1976 miehistövaihdosten jälkeen. Syksyllä 1975 äänitetty LP "Olympia" myi enää vain 3 000 kappaletta.
Suosio alkoi kuitenkin jo hiipua ja keväällä 1976 Fonselius ja Niemelä lähtivät yhtyeestä ja liittyivät yhtyeeseen "Maahinen", josta syntyi yhtye nimeltä Next, joka keikkaili 1976–77 ja mm. esiintyi TV2:n Iltatähti ohjelmassa ja teki singlen "Please, Mr. Thief"/"The Road", mitä ei koskaan julkaistu.


title: Tapio Niemelä

text: Kokoelma CD-levyinä ovat ilmestyneet "Harva meistä on rautaa "(1990, 5 bonusbiisiä), "Tyttö lilla nakkikioskilla" (1995, Fazerin 20 Suosikkia) ja "Bingo Bulvania" (2003).


title: Tapio Niemelä

text: Vuonna 2003 Hullujussi teki 30-vuotisjuhlakiertueen. CD-levyt "Hullujussi", "Bulvania" ja "Olympia" ilmestyivät helmikuussa 2004.


title: Tapio Niemelä

text: Niemelä on toiminut freelancer –muusikkona mm. Kari Tapion, Seppo Närhen ja Einin taustabändeissä vuodesta 1976 alkaen. Ura jatkuu yhä.


title: Tapio Niemelä

text: Niemelä levytti vuonna 1979 yhtyeellä Johnny Savage & The Riders LP-levyn “Night Bar Boogie”.


title: Tapio Niemelä

text: Vuonna 1981 tuli soololevyn paikka ja Tapio Niemelä Blues Band LP “Blues Ain’t Bad” ilmestyi Kompass Recordsilla, jolta on kotoisin myös tuttavuus J. Karjalainen & Mustat Lasit.


title: Tapio Niemelä

text: Tapsa soitti Bluesounds -yhtyeessä vuosina 1981–1982 ja oli mukana LP:llä “Here Come The Golden Hearts”. Dave Lindholmin ja Ari Vaahteran johtama yhtye keikkaili myös ulkomailla ja Bluesounds teki kiertueen muun muassa Saksassa vuonna 1982. Sen esikoisalbumia "Black" pidetään suomalaisen englanninkielisen rockin klassikoihin kuuluvana. Vuonna 1982 se hajosi hiljalleen johtokaksikon erimielisyyksiin ja Lindholmin liittyessä uudelleen Sleepy Sleepers -yhtyeeseen.


title: Tapio Niemelä

text: Tapio Niemelä teki BAL-8 -yhtyeessä levyn “BAL-8” vuonna 1983. Samoin hän teki Positive Touch -yhtyeessä albumin “Force majeure” myös jo vuonna 1983.


title: Tapio Niemelä

text: Niemelä toimi Teatterikorkeakoulun Tanssitaiteen laitoksella säestäjänä ja teki sävellyksiä harjoitustöihin vuosina 1985–1993.


title: Tapio Niemelä

text: Tapsa Niemelä soitti Kapteeni Nemossa vuodet 1985–1988. Yhtyeessä Markku Mustonen lauloi, Tapio Niemelä soitti koskettimia, Nono Söderberg toimi kitaristina ja Seppo Rauteva rumpalina. Levy-yhtiönä toimi Fazer-Finnlevyn Kräk!-levymerkki sekä Välilevy-yhtiö. Yksi kovimpia keikkoja oli 1987 ensimmäisessä Dinosaurockissa, jossa Kapteeni Nemo otettiin päälavalle ja se täytti paikkansa muiden suuruuksien rinnalla paremmin kuin hyvin. Ahkerasti keikkoja tehnyt yhtye lopetti turhan varhain, todennäköisesti henkilöiden erimielisyyksien vuoksi.


title: Tapio Niemelä

text: Tapsa soitti Heinäsirkan yhtyeessä vuosina 1985–1987.


title: Tapio Niemelä

text: Tapsa Niemelä pääsi Hullujussista tutun yhtyetoverin Eeki Mantereen soolo-LP:n “Synnyin kiertämään” levytykseen ja keikoille 1987. Yhtyeen sävellyksistä vastasi osaltaan kitaristi Jussi Kettu. Jussi Kinnunen toimi yhtyeen basistina ja Leevi Leppänen rumpalina keikoilla.


title: Tapio Niemelä

text: Niemelällä oli 1990-luvulla omat yhtyeet Susikuu, Tapio Niemelä Hitpak ja hän soitti Taneli Mäkelän orkesterissa. Tapsan muuna yhtyeenä toimi Oiling Boiling Rhythm&Blues Band. Tapsa Niemelä teki duokiertueen Dave Lindholmin kanssa, trubaduurikeikkoja, soolo- ja duokeikkoja sekä jatkoi muusikon uraansa.


title: Tapio Niemelä

text: Tapsa Niemelä soitti Kirkan yhtyeessä vuosina 1998–2002.


title: Tapio Niemelä

text: 2000-luvulla Niemelää ovat työllistäneet soolona esiintyminen, sävellystyö sekä oma The Peddlers –tyylinen urkutrio Plastic Pudding. Tapsa Niemelä keikkailee jatkuvasti, Kristian Meurmanin yhtyeessä ja Rumilux-ympäristössä.


title: Tapio Niemelä

text: albumi


title: Tapio Niemelä

text: Albumi


title: Tapio Niemelä

text:
Albumit
Singlet


title: Tapio Niemelä

text:
Albumit
Singlet(Levytuottajat, Amulet 1985–1987)


title: Tapio Niemelä

text:
Albumi
Singlet


title: Tapio Niemelä

text: Singlet


title: Tapio Niemelä

text: Albumit


title: Nimellisarvo

text: Nimellisarvo on taloustieteessä arvopaperiin, saamistodisteeseen tai rahaan merkitty arvo. Nimellisarvo osoittaa tavallisesti hyödykkeen raha-arvon sen syntymisajankohtana.


title: Nimellisarvo

text: Nimellisarvo ei välttämättä vastaa hintaa, joka hyödykkeestä on alun perin maksettu. Nimellisarvo ei myöskään välttämättä vastaa hyödykkeen nykyistä arvoa.


title: Nimellisarvo

text: Joukkovelkakirjan nimellisarvo on se velkamäärä, joka maksetaan takaisin laina-ajan päätteeksi. Velan kuponkikorko lasketaan myös nimellisarvosta. Nimellisarvo määrittää lisäksi sen, minkä kokoisissa erissä velkakirjoja voi merkitä.


title: Tuhannen kapakan lauluja

text: Tuhannen Kapakan Lauluja on Tuomari Nurmion vuonna 2005 julkaistu kahden levyn kokoelma. CD:t sisältävät Nurmion tähänastisen uran kaikki tunnetuimmat kappaleet sekä lukuisia harvinaisuuksia yhteensä 43 kappaleen verran. Tuomari Nurmio palkittiin kokoelmasta kultalevyllä Helsingin Kulttuuritalon 30-v juhlakonsertin yhteydessä 24.10.2009.


title: Orvokki Jauhiainen

text: Orvokki Jauhiainen () on Roald Dahlin luoma kuvitteellinen hahmo "Jali ja suklaatehdas" -romaanissa, josta on tehty myös kaksi elokuvaa. Hahmoa näyttelee vuoden 2005 elokuvassa AnnaSophia Robb ja vuoden 1971 elokuvassa Denise Nickerson.


title: Orvokki Jauhiainen

text: Orvokki on voitonhaluinen, purukumia jauhava tyttö. Hän jauhoi samaa purukumia kolmen kuukauden ajan, jonka ansiosta hän sai nimiinsä maailmanennätyksen.


title: Kaisa Raatikainen

text: Kaisa Raatikainen (o.s. Oikari, 10. syyskuuta 1928 Viitasaari – 26. helmikuuta 2007 Espoo) oli SDP:n kansanedustaja ja sisäministeri. Hän edusti Uudenmaan läänin vaalipiiriä eduskunnassa vuosina 1970–1987. Sisäasiainministerinä Raatikainen toimi Sorsan IV hallituksessa 1984–1987. Hän oli presidentin valitsijamies 1978 ja 1982.


title: Kaisa Raatikainen

text: Kaisa Raatikainen kuului Espoon kaupungin (aiemmin kauppalan) valtuustoon vuosina 1969−1992.


title: Kaisa Raatikainen

text: Kaisa Raatikaisen sisäministerikaudelle osui muutamia poikkeuksellisen suurta huomiota herättäneitä tapauksia, muun muassa Tšernobylin ydinvoimalaonnettomuus, lähes seitsemän viikkoa kestänyt virkamieslakko ja Jakomäen pankkiryöstö. Viimeksi mainitussa tapauksessa Raatikainen puolusti poliisin toimintaa, mikä sai julkisuudessa osakseen arvostelua.


title: Kaisa Raatikainen

text: Kaisa Raatikainen sairasti viimeisinä elinvuosinaan Alzheimerin tautia. Hänen puolisonsa oli Yleisradion pääjohtaja Erkki Raatikainen.


title: Juhani Saukkonen

text: Veikko Antti Juhani Saukkonen (s. 22. kesäkuuta 1937 Viipuri) on suomalainen, kansanedustajana ja ministerinä toiminut poliitikko. Keskustalainen Saukkonen oli kansanedustajana Kymen läänin vaalipiiristä vuosina 1972–1983 ja toimi puolustusministerinä Kalevi Sorsan III hallituksessa vuosina 1982–1983. Presidentin valitsijamieheksi Saukkonen valittiin 1978 ja 1982.


title: Juhani Saukkonen

text: Saukkonen oli Parikkalan kirkkoherra. Vuonna 1989 hän sai rovastin arvonimen.


title: Niclas Lucenius

text: Niclas Lucenius (s. 3. toukokuuta 1989 Turku) on suomalainen jääkiekkohyökkääjä, joka edustaa SM-Liigassa pelaavaa Hämeenlinnan Pallokerhoa. Pääsääntöisesti Lucenius on keskushyökkääjä, mutta pystyy pelaamaan tarvittaessa myös laidassa.


title: Niclas Lucenius

text: Lucenius on Turun Tovereiden kasvatti. Hän pelasi Tapparassa kausilla 2006–2011. Keväällä 2008 hän pelasi LeKissä. Kaudeksi 2017–2018 Lucenius palasi takaisin Tutoon.


title: Niclas Lucenius

text: NHL-seura Atlanta Thrashers varasi Luceniuksen neljännellä kierroksella numerolla 115. myös Dinamo Riika varasi Luceniuksen numerolla 122. Lucenius siirtyi Riikaan kesällä 2011. Juuri ennen kauden 2012–2013 alkua Dinamo Riika tiedotti, ettei Lucenius jatka joukkueessa. Tämän jälkeen Lucenius siirtyi takaisin Tapparaan, jossa pelasi seuraavan kauden. Lucenius siirtyi TPS:ään kaudelle 2013–2014 ja pelasi siellä kaksi kautta, jonka jälkeen siirtyi Vaasan Sportiin.


title: Niclas Lucenius

text: Kaudella 2017-2018 Lucenius oli eräs Mestiksen dominoivimmista hahmoista edustaen Turun Tovereita. Kaudella 2018-2019 hän siirtyi Lempäälän Kisasta HPK:hon ja takaisin Liigapelien pariin.


title: Niclas Lucenius

text: Lucenius pelasi kahdesti sekä alle 18-vuotiaiden että alle 20-vuotiaiden MM-kilpailuissa. Hän oli Suomen alle 18-vuotiaiden MM-joukkueen ainoa vuonna 1989 syntynyt pelaaja kevään 2006 hopeaa voittaneessa joukkueessa. Kaudella 2009–2010 hän pelasi yhden A-maaottelun, jossa teki myös maalin.


title: Cërrik

text: Cërrik on kaupunki Albaniassa Elbasanin alueella 69 metrin korkeudella. Kaupungin asukasluku on 18 764. Kaupungista on kotoisin jalkapallojoukkue KS Turbina Cërrik.


title: Skanstullin metroasema

text: Skanstull on Tunnelbanan asema ja linja-autoliikenteen pysäkki Tukholmassa Ruotsissa. Se sijaitsee Södermalmin kaupunginosassa Götgatanin ja Ringvägenin risteyksessä. Nimi on peräisin paikalla aiemmin sijainneesta kaupungin eteläisestä tullipuomista. Tulli toimi siinä 1850-luvulle asti.


title: Skanstullin metroasema

text: Skanstullin ja Slussenin välinen "Södertunneln" avattiin 1. lokakuuta 1933 jolloin sitä käyttivät raitiovaunut. Aseman nimi oli siinä vaiheessa "Ringvägen". Rataa kutsuttiin nimellä "Tunnelbanan" joka myöhemmin antoi nimen koko Tukholman metrojärjestelmälle. Metrojunat alkoivat liikennöidä tunnelissa raitiovaunujen tilalla vuodesta 1950 jolloin myös aseman nimi muuttui nykyiseksi. Vuonna 2015 asemaa käytti arkisin 26 700 matkustajaa päivässä.


title: V. A. M. Karikoski

text: Väinö Adolf Mathias Karikoski (vuoteen 1906 Holmström, 9. syyskuuta 1899 Juankoski – 20. huhtikuuta 1958 Helsinki) oli suomalainen eversti, kokoomusnuorten puheenjohtaja 1937–1945 ja Suomen Työnantajain Keskusliiton toimitusjohtaja vuodesta 1945.


title: V. A. M. Karikoski

text: Karikoski osallistui sisällissotaan joukkueenjohtajana Karjalankannaksella, ja saman vuoden keväällä hän kirjoitti ylioppilaaksi. 1920-luvulla hän toimi eri tehtävissä yleisesikunnan operatiivisella osastolla ja vuosina 1931−1934 Suomen sotilasasiamiehenä Pariisissa ja Brysselissä. Hänet ylennettiin kapteeniksi 1923, majuriksi 1927 ja everstiluutnantiksi 1929. Toimittuaan vuoden ajan ilmavoimien esikuntapäällikkönä hän 1935 erosi vakinaisesta palveluksesta, siirtyi Suomen Puunjalostusteollisuuden Työnantajaliiton tilasto- ja tiedotusosaston päälliköksi, ja vuonna 1939 hänestä tuli liiton toimitusjohtaja.


title: V. A. M. Karikoski

text: Talvisodan sytyttyä Karikoski työskenteli päämajan ilmavoimatoimiston päällikkönä. Jatkosodan alkuvaiheissa hän toimi päämajan operatiivisen osaston päällikkönä ja sen jälkeen sodan loppuun saakka Helsingin ilmasuojelupäällikkönä. Hänet ylennettiin everstiksi vuonna 1940.


title: V. A. M. Karikoski

text:
Jatkosodan päätyttyä Karikoskesta tuli Suomen Työnantajain Keskusliiton toimitusjohtaja pääministeriksi siirtyneen Antti Hackzellin tilalle. Hackzellin sairastuttua Karikoskesta tuli viran vakituinen haltija. Karikoski hoiti virkaa kuolemaansa saakka. Hänen seuraajakseen valittiin Suomen entinen Washingtonin-suurlähettiläs Johan Nykopp.
Karikoski toimi myös urheilun piirissä. Vuosina 1937−1938 hän oli vuoden 1940 olympiakisojen järjestelytoimikunnan pääsihteeri. Hän oli SVUL:n puheenjohtaja 1945–1951, Suomen Olympiakomitean valtuuskunnan puheenjohtaja 1947–1953 ja Suomen Olympiakomitean puheenjohtaja kauden 1951–1956.


title: V. A. M. Karikoski

text: Karikosken tytär on toimittaja Eeva Lennon.


title: Debra Messing

text: Debra Lynn Messing (s. 15. elokuuta, 1968) on yhdysvaltalainen Emmy-palkittu näyttelijä, joka tunnetaan parhaiten roolistaan Grace Adlerina tv-sarjassa "Will & Grace".


title: Debra Messing

text: Messing syntyi 15. elokuuta vuonna 1968 Brooklynin kaupunginosassa New York Cityssä. Hänen vanhempansa olivat juutalaisia. Kouluikäisenä Messing alkoi ottaa laulu-, tanssi- ja draamatunteja. Hänen vanhempansa olivat hyvin kannustavia ja tukivat Messingin aietta ryhtyä näyttelijäksi, mutta vaativat häntä myös suorittamaan opintonsa loppuun ennen näyttelijänuran aloittamista. Messing ilmoittautuikin Brandeis Universityyn Massachusettsiin. Hän valmistui vuonna 1990 ja palasi kotiinsa New Yorkiin, jossa hän pääsi New Yorkin yliopiston draamaopetukseen.


title: Debra Messing

text: Uransa alkuaikoina Messing näytteli muutamassa näytelmässä ennen pääsyään tv-sarjaan "NYPD Blue", johon hän suoritti vierailuja usean jakson verran. Hänen ensimmäinen elokuvansa oli "Rakkauden pilvitarha". Se valmistui vuonna 1995. Elokuva toi Messingille näkyvyyttä ja sen avulla hän sai toisen pääosan sarjasta "Ned and Stacey". Sarjaa tehtiin kahden tuotantokauden verran vuosina 1995-1997. Tuona aikana Messing myös vieraili muun muassa suositussa tv-sarjassa "Seinfeld".


title: Debra Messing

text: Vuonna 1998 Messing sai osan Grace Adlerina NBC:n uudessa komediasarjassa "Will & Grace". Sarjasta tuli suuri hitti ja se toi vuosien varrella Messingille useita palkintoja ja ehdokkuuksia. Hän oli kuusi kertaa parhaan naispääosan Golden Globe-ehdokkaana ja viisi kertaa parhaan naispääosan Emmy-ehdokkaana. Golden Globea Messing ei voittanut kertaakaan, mutta Emmyn hän sai vuonna 2003. "Will & Grace" lopetettiin vuonna 2006, jonka jälkeen Messing on jatkanut uraansa valkokankaan puolella.


title: Debra Messing

text: Vuonna 2012 Messing näytteli Smash-televisiosarjassa merkittävää sivuosaa.


title: Debra Messing

text: Messing on ollut naimisissa näyttelijä-käsikirjoittaja Daniel Zelmanin kanssa vuodesta 2000 lähtien. Heillä on yksi lapsi; Roman Walker Zelman syntyi vuonna 2004. Pari muutti erilleen ja haki avioeroa vuonna 2011. Se myönnettiin kesäkuussa 2012. Messing alkoi seurustelemaan Smash-vastanäyttelijänsä Will Chasen kanssa.


title: Mihail Suslov

text: Mihail Andrejevitš Suslov (, 21. marraskuuta 1902 Šahovskoje, Venäjä – 25. tammikuuta 1982 Moskova, Neuvostoliitto) oli neuvostoliittolainen valtiomies ja Neuvostoliiton kommunistisen puolueen (NKP) pääideologi. Suslov oli NKP:n politbyroon ja sihteeristön jäsen.


title: Mihail Suslov

text: Suslov liittyi 16-vuotiaana NKP:n nuorisojärjestö Komsomoliin ja itse puolueeseen vuonna 1921. Hän opiskeli taloutta Plehanovin instituutissa ja Punaprofessoreiden instituutissa, myöhemmin hän opetti Moskovan yliopistossa ja Teollisuusakatemiassa.


title: Mihail Suslov

text: Suslov valittiin puoluekoneiston kouluttajaksi 1931. Suslov valittiin keskuskomitean valvoman komission tarkastajaksi. Hänen tehtävänään oli keskittyä lukuisiin ”henkilökysymyksiin”, puuttua poikkeamiin puolueen yleisestä linjasta ja tarvittaessa erottaa henkilöitä puolueesta.


title: Mihail Suslov

text: Suslov ohjasi komission aloittamaa puhdistusta puolueessa Uralin ja Tšernigovin provinsseissa vuosina 1933–1934. Lazar Kaganovitš oli Puoluevalvontatoimikunnan puheenjohtajana 1930-luvun alkupuolella, eikä hän koskaan ottanut huomioon tiedostavia työntekijöitä komissiossaan.


title: Mihail Suslov

text: Suslovin roolia uusiutuvissa puhdistuskampanjoissa 1937 ja 1938 ei ole dokumentoitu, vaikka on selvää että puhdistukset, jotka poistivat suurimman osan puolueaktivisteista, avasivat tien hänen nopealle ylenemiselleen. Suslovista tuli Stavropolin puoluekomitean ensimmäinen sihteeri ja jäsen keskuskomitean tarkastuskomiteassa (GPSU) vuonna 1939. Hän oli ehdolla keskuskomitean täysjäseneksi 1941.


title: Mihail Suslov

text: Toisen maailmansodan aikana Suslov oli toteuttamassa tšetšeenien ja muiden muslimivähemmistöjen karkotusta Kaukasukselta.


title: Mihail Suslov

text: Vuosina 1944–1946 Suslov oli perustamassa neuvostohallintoa Liettuaan. Suslov karkotti kokonaisia kyliä vankileireille Siperiaan ja oli Samizdat-kirjallisuuden vastustustyössä. Stalin antoi Susloville viran Orgbyrossa 1946 ja asetti hänet työskentelemään keskuskomiteaan. Suslov valittiin puolueen sihteeristöön 1947 ja politbyroon jäseneksi vuonna 1949. Hän oli lähes keskeytyksettä politbyroon jäsen kuolemaansa 1982 asti.


title: Mihail Suslov

text: Suslov toimi puoluelehden Pravdan päätoimittajana vuosina 1949–1951. Suslov oli hetkellisesti epäsuosiossa Stalinin kuoleman jälkeen ja hänet erotettiin politbyroon täysjäsenyydestä 1953. Hänet valittiin Neuvostoliiton ulkoministeriön komission puheenjohtajaksi 1954.


title: Mihail Suslov

text: Suslov valittiin uudelleen politbyroon täysjäseneksi 1955. Suslov ryhmittyi Nikita Hruštšovin taakse kesäkuussa 1957 vastustaakseen ”puolueenvastaista ryhmää”, jota johtivat Georgi Malenkov, Vjatšeslav Molotov ja Lazar Kaganovitš. Suslov oli myöhemmin merkittävässä roolissa Hruštšovin poistamisesta vallasta ja Leonid Brežnevin nostamisessa valtaan lokakuussa 1964. Suslovia kutsuttiin usein ”harmaaksi eminenssiksi”.


title: Mihail Suslov

text: Hän oli muotoilemassa NKP:n ideologiaa suurimmastaan osastaan ajastaan sihteeristössä. Hänen kuolemansa oli alkua valtataistelulle Brežnevin seuraajan Juri Andropovin, joka turvasi Suslovin ideologian jatkuvuuden, vastustajien Andrei Kirilenkon ja Konstantin Tšernenkon välille.


title: Mihail Suslov

text: Suslov oli poliittinen esikuva Juri Andropoville ja Mihail Gorbatšoville sekä vähemmän tunnetuille kommunistivirkamiehille Boris Ponomareville ja Aleksei Jepiševille.


title: Mihail Suslov

text: Suslov asui Moskovassa 26. Kutuzovski prospektilla, samassa rakennuksessa Brežnevin ja Andropovin kanssa. Suslovilla oli myös datša Sosnovka-1, 11,5 hehtaarin maatila ja yksityinen ranta Moskvajoen rannalla. Hänellä oli vaimo ja kaksi lasta, poika ja tytär, jotka ovat asuneet Itävallassa vuodesta 1990 lähtien.


title: Mihail Suslov

text: Suslov kuoli aivoverenvuotoon 25. tammikuuta 1982. Hänet haudattiin valtiollisin kunniamenoin Stalinin viereen Kremlin muuriin.


title: Reino Uusisalmi

text: Edvard Reinhold Uusisalmi (12. heinäkuuta 1898 Kittilä – 14. kesäkuuta 1945 Helsinki oli suomalainen poliitikko. Uusisalmi oli poliittisista syistä vankilassa kahdesti, 1930-luvun alussa ja jälleen sota-aikana. Sotien jälkeen Uusisalmi valittiin eduskuntaan Suomen kansan demokraattisen liiton listalta maaliskuun vaaleissa 1945, mutta hän menehtyi jo saman vuoden kesäkuussa.


title: Uuno Laukka

text: Uuno Arvi Laukka (20. maaliskuuta 1914 Oulu – 31. toukokuuta 1978 Oulu) oli suomalainen valokuvaaja. Hän teki elämäntyönsä pääasiassa Oulun seudulla kuvaten kaupungin kehittymisen 1930-luvulta aina 1970-luvulle saakka.


title: Uuno Laukka

text: Vuosina 1930–1945 Laukka työskenteli Sanomalehti Kalevassa aluksi kemigrafina ja sittemmin lehtikuvaajana. Sota-aikana hän toimi virallisena taistelukuvaajana Uhtuan ja Kiestingin suunnalla sekä sodan loppuvaiheessa kesällä 1944 Karjalan Kannaksella. Pian sodan jälkeen Laukka perusti oman valokuvausliikkeen, joka toimi nimellä "Pohjan Kuva Oy" vuoteen 1953 ja "Valokuvaamo Laukka" vuoteen 1978.


title: Hilarius-hiiri

text: Hilarius-hiiri on suomalainen, toimittaja Marja-Liisa Mattilan (ent. Huhta) luoma kuvitteellinen hahmo. Hahmo on tullut tunnetuksi Kirkon av-toimituksen tuottamasta televisiosarjasta "Hilarius-hiiren seikkailut", jota on esitetty televisiossa 1990-luvulta lähtien.


title: Hilarius-hiiri

text: Hilarius on utelias, seikkailuja rakastava antropomorfinen hiiri, joka katselee ympäröivää maailmaa lapsen silmin. Hän on luonteeltaan inhimillinen ja ystävällinen.


title: Hilarius-hiiri

text: Televisiosarjan "Hilarius-hiiren seikkailut" ensimmäinen tuotantokausi valmistui vuonna 1994 ja se esitettiin MTV3-kanavalla. Sarja on sen jälkeen saanut muutamia kertoja jatkoa. Sarjan jaksoja on ensiesityksien jälkeen esitetty uusintana useampaan otteeseen, viimeisimpinä vuosina Sub Juniorilla. Televisiosarjan jaksoja on julkaistu VHS-kaseteilla ja DVD:nä.


title: Hilarius-hiiri

text: Vuonna 1997 tehtiin noin 60-minuuttinen televisioelokuva "Hilarius-hiiri ja Loru-Liisa".


title: Hilarius-hiiri

text: Hilarius-hiiren kotikylä sijaitsi vuoteen 2006 asti Jyväskylän Viherlaakso-nimisessä satu- ja seikkailumaassa. Hilarius-Hiiren uusi kotikylä avattiin 23. kesäkuuta 2010 Laukaaseen, kylpylähotelli Peurungan läheisyyteen.


title: Delvinë

text: Delvinë (albaniaksi myös Delvina) on kaupunki Albanian eteläosan Vlorën maakunnassa. Delvinë on menettänyt vuoden 1990 jälkeen ainakin kolmanneksen asukkaistaan, kaupungin asukasluku on nyt 7 600 (vuoden 2011 arvio). Kaupungissa on moskeija ja ortodoksinen kirkko. Valtio on kaupungin lähes ainoa työnantaja, eikä kaupunki hyödy turismistakaan.


title: Megan Mullally

text: Megan Mullally (s. 12. marraskuuta 1958 Los Angeles, Kalifornia) on yhdysvaltalainen Emmy-palkittu näyttelijä, joka tunnetaan parhaiten roolistaan Karen Walkerina tilannekomediasarjassa "Will & Grace".


title: Megan Mullally

text: Mullally on syntyjään kotoisin Los Angelesista, mutta muutti kouluikäisenä Oklahoma Cityyn, Oklahomaan. Hänen isänsä oli entinen näyttelijä ja äitinsä malli. Mullally aloitti baletin tanssimisen kuusivuotiaana ja kuului high schoolissa ollessaan balettikerhoon. Valmistuttuaan Mullally pääsi Chicagon Northwestern Universityyn, jossa hän opiskeli englantia ja taidehistoriaa sekä osallistui paikallisen teatterin tuotantoihin. Hän kiinnostui näyttelemisestä niin paljon, että jätti opintonsa kesken ja aloitti uran teatterissa. Chicagolaisessa teatterissa hän työskenteli kuuden vuoden ajan.


title: Megan Mullally

text: Vuonna 1981 hän muutti takaisin Los Angelesiin, jossa hän alkoi saada pieniä rooleja elokuvista ja televisiosta. 1990-luvulla hän vieraili muun muassa "Seinfeldissa" ja sarjassa "Ned and Stacey", jossa Staceyä esitti Mullallyn tuleva "Will & Grace"-vastanäyttelijä Debra Messing. Vuonna 1998 hän sai Karen Walkerin osan televisiosarjasta "Will & Grace", josta tuli nopeasti suuri hitti. Roolistaan Mullally palkittiin vuosina 2000 ja 2006 Emmy-palkinnolla parhaasta naissivuosasta. Yhteensä hän sai Karen Walkerin osasta seitsemän Emmy-ehdokkuutta. Sarja päättyi vuonna 2006.


title: Megan Mullally

text: Vuonna 2009 Mullally esitti elokuvassa "Fame" opettajaa nimeltä Fran Rowan.


title: Megan Mullally

text: Mullally on myös laulaja. Hänellä on oma yhtye The Supreme Music Program, joka on julkaissut kaksi albumia. Ensimmäinen albumi oli nimeltään "The Sweetheart Break-In" ja toinen "Big as a Berry".


title: Maltan megaliittiset temppelit

text: Maltan megaliittiset temppelit ovat Maltalta löydettyjä megaliittisia eli suurista kivistä rakennettuja temppeleitä. Ne ovat luultavasti Välimerellä purjehtineiden kuparikautisten pelasgien rakentamia.


title: Maltan megaliittiset temppelit

text: Malta asutettiin noin 5000 eaa., kun ensimmäiset nuoremman kivikauden (n. 6000-3500 eaa.) maanviljelijät asettuivat saarelle. Temppelien rakentaminen alkoi niin sanotun Ġgantija-vaiheessa, joka alkoi noin 3600 eaa. Temppelien rakennusvaihetta kesti noin vuoteen 2500 eaa. Niin sanotun Tarxien-vaiheen aikana 3000–2500 eaa. temppeleitä rakennettiin erityisen paljon. Maltan megaliittikulttuuriin liittyy myös maanalainen kiveen louhittu Ħal-Saflienin hypogeum.


title: Maltan megaliittiset temppelit

text: Maltan megaliittisista temppeleistä seitsemän kuuluu Unescon maailmanperintöluetteloon. Ġgantijan temppelit liitettiin luetteloon jo 1982 ja loput viisi kohdetta 1992. Ġgantija sijaitsee Gozon saarella Xagħran kunnassa. Loput kohteet ovat Maltan saarella, Qrendin, Mġarrin ja Tarxienin kunnissa.


title: D. E. D. Europaeus

text: David Emmanuel Daniel (Taneli) Europaeus (1. joulukuuta 1820 Savitaipale – 15. toukokuuta 1884 Pietari) oli suomalainen kansanrunouden kerääjä, kielitieteilijä ja arkeologi. Hän oli Elias Lönnrotin aikalainen ja Suometar-lehden perustajia.


title: D. E. D. Europaeus

text: Europaeuksen isä Peter Adolf Europaeus oli Savitaipaleen kirkkoherra. ja kuului Äyräpäästä lähteneeseen Europaeusten sukuun. Kuuluisuutta saavuttanut Taneli-poika syntyi isänsä toisesta avioliitosta. Hänen äitinsä oli pappilan entinen karjapiika Sofia Peijo, joka oli savitaipalelaista sukua ja syntyisin Heituinlahden Peijolta. Tämä epäsäätyinen syntyperä sulki Europaeuksen paljolti aikansa varsinaisen sivistyneistön ulkopuolelle. Papin poikana Taneli pääsi kuitenkin opintielle ja hän kävi Käkisalmen piirikoulua ja Viipurin lukiota päästen ylioppilaaksi Helsingissä 1844.


title: D. E. D. Europaeus

text: Europaeus teki vuosina 1845–1854 yhteensä seitsemän runonkeruumatkaa Karjalaan, Vienan Karjalaan, Inkeriin ja Viroon. Hän oli myös merkittävä kielitieteilijä, joka loi paljon uudissanoja suomen kieleen. Europaeuksen keksimiä sanoja ovat muun muassa "eduskunta, enemmistö, esitelmä, harrastus, huvila, tasa-arvo, toimeentulo, vety, kertosäe, suorasanainen, säännöllisyys" ja "valtava".


title: D. E. D. Europaeus

text: Europaeus harjoitti myös arkeologista tutkimusta ja pohti laajoja teoreettisia kysymyksiä, kuten ihmiskunnan alkuperää. Hän päätteli ihmisen olevan peräisin Afrikasta, mistä sai aikalaisiltaan pilkkanimen Europaeus-Africanus. Monet Europaeuksen aikanaan virheellisiksi tuomitut päätelmät ovat sittemmin osoittautuneet tosiksi ja toisaalta monet aikalaisten hyväksymät ovat osoittautuneet nykykäsityksessä virheellisiksi.


title: D. E. D. Europaeus

text: Kyvyistään huolimatta Europaeusta ei koskaan oikein tunnustettu. Osaksi vieroksunta johtui hänen alhaisesta syntyperästään, osaksi siitä ettei häntä juurikaan kiinnostanut kansakunnan rakentaminen, vaan tiede ja tutkimus yleensä. Sanotaan myös että hänen luonteensa oli hankala.


title: D. E. D. Europaeus

text: Europaeus oli varsin pyyteetön tieteellisen tutkimuksen edistäjä, eikä juuri ajanut omia etujaan, vaan luotti oikeudenmukaisuuden voittoon. Luottamus osoittautui virheeksi. Suomen harvalukuinen sivistyneistö oli tuolloin keskittynyt Suomen asujaimiston muokkaamiseen kansakunnaksi, eivätkä sitä miellyttäneet Europaeuksen laajat ongelmanasettelut. Keskeiset kulttuurivaikuttajat sulkivat häneltä rahoituskanavat yksi toisensa jälkeen.


title: D. E. D. Europaeus

text: Lisää hankaluuksia aiheutti se, että kansallisromantikot halusivat liittää Suomen Pohjoismaihin, joihin heillä itsellään varsinaisen äidinkielensä ruotsin ja omien sukujensa puoleen oli läheiset välit. Kymijoen itäpuolelle oli kuitenkin syntynyt toisenlainen asetelma. Europaeuksen kotiseutu Savitaipale ja koko Viipurin lääni oli jo 1700-luvun alkupuoliskolla siirtynyt Venäjän haltuun. Tämän seurauksena Europaeuksen suku, kuten Viipurin kuvernementin virkamiehistö yleensäkin, oli ehtinyt sukulaistua venäläisten kanssa, ja uuden isäntämaan aatevirtaukset olivat tulleet tutuiksi. Tältäkin pohjalta Europaeusta kiinnostivat Venäjällä asuvat sukukansat ja toisaalta yleiset tieteelliset ongelmat. Näin ollen hänet Suomessa sysättiin sopimattomana syrjään. Hän joutui unohduksiin sekä hengentuotteidensa ryöstön kohteeksi. Sama kohtalo tuli Suomessa iittiläissyntyisen, Venäjän tiedeakatemian akateemikon Anders Johan Sjögrenin ja toisinajattelija K. A. Gottlundin osaksi.


title: D. E. D. Europaeus

text: Europaeus kuoli rutiköyhänä Pietarissa, ja hänet haudattiin köyhien joukkohautaan, mutta myöhemmin hänen maalliset jäännöksensä siirrettiin Helsinkiin Hietaniemen hautausmaalle. Yli sata vuotta hänen kuolemansa jälkeen hänen syntymäpitäjäänsä Savitaipaleelle pystytettiin muistopatsas ja perustettiin hänen nimeään kantava museo. Nykyisin myös kirkonkylän yläasteen koulu on nimetty Europaeuksen kouluksi.


title: D. E. D. Europaeus

text: Juha Hurmeen kirjoittama ja ohjaama näytelmä "Europaeus" tuli ensi-iltaan Kansallisteatterissa maaliskuussa 2014.


title: Miami Dolphins

text: Miami Dolphins on Yhdysvalloissa NFL:ssä pelaava amerikkalaisen jalkapallon ammattilaisseura. Se pelaa American Football Conferencen itäisessä divisioonassa, AFC Eastissä. Dolphins liittyi amerikkalaisen jalkapallon ammattilaisliiga AFL:ään vuonna 1966 ja aloitti NFL:ssä vuonna 1970, AFL:n ja NFL:n yhdistyttyä. Se on voittanut Super Bowlin kahdesti, kausina 1972 ja 1973, ja ollut Super Bowlin häviävänä osapuolena kolmesti, kausina 1971, 1982 ja 1984. Dolphins on Floridan vanhin Yhdysvaltain suurissa ammattilaisliigoissa pelaava seura.


title: Miami Dolphins

text: Kauimmin Dolphinsin päävalmentajana on toiminut Don Shula, joka on eniten otteluita voittanut valmentaja NFL:n historiassa. Hän valmensi Dolphinsia vuosina 1970–1995, mitä ennen hän oli toiminut Baltimore Coltsin päävalmentajana. Shula valittiin Pro Football Hall of Famen jäseneksi vuonna 1997. Dolphinsin pelaajista Pro Football Hall of Fameen on valittu muun muassa pelinrakentajat Bob Griese ja Dan Marino, jotka molemmat pelasivat seurassa koko ammattilaisuransa.


title: Miami Dolphins

text: Dolphinsin nykyinen kotistadion on vuonna 1987 valmistunut Hard Rock Stadium, joka sai alun perin nimen Joe Robbie Stadium seuran silloisen, ja alkuperäisen, omistajan mukaan. Nimi Sun Life Stadium on ollut käytössä vuodesta 2010, mitä ennen stadion on tunnettu myös nimillä Pro Player Park, Pro Player Stadium, Dolphins Stadium, Dolphin Stadium ja Land Shark Stadium. Stadion sijaitsee Miami Gardensissa, Floridassa. Dolphinsin nykyinen pääomistaja on Stephen M. Ross, joka osti Wayne Huizengalta 50 prosentin osuuden seurasta vuonna 2008 ja 45 prosenttia lisää vuonna 2009.


title: Miami Dolphins

text: Dolphin tarkoittaa suomeksi käännettynä delfiiniä. Ennen seuran nimen valintaa järjestettiin nimiehdotuskilpailu, joka sai yhteensä 19 843 osallistujaa. Osallistujista 622 ehdotti nimeä Dolphins. Lopullisen valinnan kilpailun voittajaehdotuksesta teki tiedotusvälineiden edustajista koottu seitsenjäseninen raati. Valinta seuran nimeksi julkistettiin 8. lokakuuta 1965.


title: Europaeus

text:
Europaeus, suomennettuna muodossa Äyräpää on suomalainen pappissuku. Suvun vanhin tunnettu jäsen "Jakob Europaeus" toimi Joukion (myöh. Parikkalan) kappalaisena 1690-luvulla.
1900-luvun alussa oletettiin Europaeus-nimen juontuvan Muolaan Äyräpäässä asuneesta Matti Äyräpäästä. Tällöin moni suvun jäsen suomensikin nimensä Äyräpääksi. Jälkeen päin tämä teoria suvun alkuperästä on kuitenkin kyseenalaistettu, sillä kirkonkirjoista ei ole löytynyt sitä tukevia tietoja. Sen sijaan Viipurin seudulla asui suku nimeltä "Äyräväinen", jolla saattaa olla yhteys Europaeus-sukuun. Nimen kirjoitusasusta on esiintynyt myös muunnelmia "Euräväin(en)" ja "Euräpäin(en)".


title: Amerikanminiatyyrihevonen

text: Amerikanminiatyyrihevonen on yksi maailman pienimmistä hevosroduista. Rotu polveutuu eurooppalaisesta miniatyyrihevosesta, jonka jalostuksessa on jo neljänsadan vuoden ajan pyritty tuottamaan erittäin pienikokoinen, mutta mittasuhteiltaan täydellisen hevosmainen rotu. Pienikokoisilla poneilla on usein suuri pää ja lyhyet jalat suhteessa ruumiiseen. Koon pienentyessä nämä ominaisuudet nousevat esiin luonnostaan, kun jatketaan yhä pienempien ja pienempien hevosyksilöiden risteytystä. Muun muassa falabelloilla ponimaiset mittasuhteet ovat erittäin tavallisia huolimatta siitä, että myös sen jalostuksen päämäärä on täydellinen miniatyyri. Amerikanminiatyyrihevosen tapauksessa ponin mittasuhteita on luultavasti vältetty risteyttämällä rotuun sekä hevos- että ponirotuja.


title: Amerikanminiatyyrihevonen

text: Amerikanminiatyyrihevosella on kaksi rotujärjestöä, jotka pitävät erillisiä rekistereitä: texasilainen AMHA (American Miniature Horse Association), jonka rekisterissä yksilön säkäkorkeus saa olla korkeintaan 34 tuumaa (noin 86,3 cm); sekä illinois'lainen AMHR (American Miniature Horse Registry), jonka rekisterissä yksilön säkäkorkeus saa olla A-sektiossa korkeintaan 34 tuumaa ja B-sektiossa 34–38 tuumaa (86,3–96,5 cm).


title: Amerikanminiatyyrihevonen

text: Amerikanminiatyyrihevosen tulisi olla yleisvaikutelmaltaan pieni, tasapainoinen, rotu- ja sukupuolileimaltaan hyvä hevonen, symmetrinen, vahva, ketterä ja valpas. Rodun ihanne on mahdollisimman pienikokoinen hevonen, ja jos näyttelyissä kaksi hevosta ovat tasaväkiset, tulee tuomarin suosia niistä pienempää.


title: Amerikanminiatyyrihevonen

text: Pään tulee olla suhteessa normaalinkokoinen kaulaan ja runkoon nähden. Otsa leveä, silmät kaukana toisistaan. Silmien tulee sijaita tarpeeksi alhaalla pään pituuden suhteen. Pään profiili on suora tai hieman kovera. Turpa on pieni, sieraimet suuret. Purennan tulee olla tasainen. Korvien tulee olla keskikokoiset ja valppaan liikkuvat, kärjistään hieman sisäänpäin taipuneet.


title: Amerikanminiatyyrihevonen

text: Kaulan tulee olla kaareva, pitkä, rotutyypillinen ja suhteellisen mittainen runkoon verraten. Liitoksen säkään tulee olla sulava. Lavat pitkät ja viistot, sallivat laajat liikkeet.


title: Amerikanminiatyyrihevonen

text: Rungon tulee olla lihaksikas vahvoin luin, mittasuhteiltaan tasapainoinen ja sopusuhtainen. Selän ja lanteen linjan tulee olla tasainen, rungon syvä. Takaosan tulee olla pitkä lihaksikkain lantein ja reisin. Risti samalla korkeudella sään kanssa. Hännän kiinnityksen korkeus ei ole niinkään tärkeää, vaan sen kaunis laskeutuminen.


title: Amerikanminiatyyrihevonen

text: Jalkojen tulee olla suorat ja yhdensuuntaiset edestä katsottaessa. Suora ja puhdas vaikutelma sivusta katsottaessa niin, että kavioiden kärjet osoittavat suoraan eteenpäin. Vuohiset ovat noin 45 asteen kulmassa ja liittyvät kauniisti kavioihin. Kaviot ovat pyöreät ja tiiviit, säännöllinen vuoleminen toivottavaa. Pehmeät, sujuvat askellajit.


title: Amerikanminiatyyrihevonen

text: Kaikki karvan ja silmien värit ja kuvioinnit hyväksytään. Karvan tulisi olla pehmeää ja kiiltävää.


title: Amerikanminiatyyrihevonen

text: Falabella ja amerikanminiatyyrihevonen sekoitetaan toisiinsa hyvin usein. Ei ole olemassa mitään varmaa keinoa erottaa rotuja toisistaan. Amerikkalaisia miniatyyrihevosia on jalostettu yhteensä lähes 400 vuotta ja falabelloja vajaa 200, joten amerikanminiatyyrien kanssa on voitu päästä jalostuksessa pidemmälle. Poniristeytysten ansiosta rodun sukusiitos on pysynyt vähäisenä, mikä on vähentänyt falabelloille erittäin tyypillisiä rakennevirheitä (etenkin huonoja jalka-asentoja). Falabella muistuttaa enemmän shetlanninponia; parhaiden amerikanminiatyyrien väitetään muistuttavan pienoiskokoisia arabianhevosia.


title: Mervi Koski

text: Mervi Koski (s. 22. toukokuuta 1955 Tampere) on kirjailija ja informaatikko, koulutukseltaan filosofian maisteri. Hän on julkaissut niin tieto- kuin lasten kaunokirjallisuuttakin.


title: Mervi Koski

text: Kosken aihealueena ovat usein olleet erilaiset taruolennot kuten hirviöt, tontut ja kummitukset. Hänet tunnetaan myös lasten ja nuorten kirjallisuuden alan tietokirjoistaan ja hakemistoistaan. Koski on kirjoittanut myös artikkeleita lasten- ja nuortenkirjallisuusalan lehtiin sekä kolumneja. Kirjallisuutta pääaineenaan Tampereen yliopistossa opiskellut Mervi Koski on toiminut myös luovan kirjoittamisen opettajana. Hän oli perustamassa Hämeenlinnan kirjaston kirjoittajakoulua, josta hän vastasi ja jossa hän opetti vuosina 1991–1997 luovaa kirjoittamista taiteen perusopetuksessa. Hän toimii Hämeenlinnan kaupunginkirjaston lasten ja nuorten palveluista vastaavana informaatikkona.


title: Mervi Koski

text: Tunnustuksena taiteen ja kulttuurin hyväksi tehdystä työstä Mervi Koski sai vuonna 1999 Pro Arte Tawastica -kunniakirjan. Vuonna 2018 Mervi Koski sai Suomen tietokirjailijat ry:n Tietopöllö-palkinnon.


title: Lost (3. tuotantokausi)

text: Lostin kolmas tuotantokausi käynnistyi Yhdysvalloissa ja Kanadassa 4. lokakuuta 2006 ja päättyi 23. maaliskuuta 2007. Suomessa kausi taas alkoi 16. elokuuta 2007 Nelosella. Kolmas kausi jatkoi Oceanic Airlinesin lennolta 815 selvinneiden tarinoiden kertomista. "Lost"-universumissa kausi sijoittui marraskuun 28. päivän ja joulukuun 21. päivän väliin, vuoteen 2004. Tuottajat ovat sanoneet ensimmäisen kauden esitelleen selviytyjät, toisen kauden kertovan luukusta ja kolmannen kauden keskittyneen Toisiin, saaren salaperäisiin asukkaisiin.


title: Lost (3. tuotantokausi)

text: Buena Vista Home Entertainment julkaisi kolmannen kauden DVD-boxin nimellä "Lost: The Complete Third Season - The Unexplored Experience" 11. joulukuuta 2007. Kausi julkaistiin myös Blu-ray-formaatissa ja niinpä Lost onkin ensimmäisiä tv-sarjoja joita julkaistiin HD-formaatissa.


title: Lost (3. tuotantokausi)

text: Kolmas tuotantokausi sisälsi kuusitoista huomattavaa roolia, tehden sarjan näyttelijäkokoonpanosta toiseksi suurimman kaudella 2006–2007, ABC:n Täydellisten naisten jälkeen.


title: Lost (3. tuotantokausi)

text: Evangeline Lilly näyttelee Kate Austenia, karkuria joka ei tiedä rakastaako enemmän Jackia vai Sawyeria. Matthew Fox esittää tohtori Jack Shephardia, selviytyjien johtajaa. Josh Holloway näyttelee ivallista huijaria James "Sawyer" Fordia. Elizabeth Mitchell liittyi joukkoon näytellen hedelmällisyysspesialisti Juliet Burkea, Toista joka yrittää paeta saarta. Henry Ian Cusick nostettiin päähenkilöiden joukkoon, näytellen viimeiset kolme vuotta saarella viettänyttä Desmond Humea. Dominic Monaghan esittää Charlie Pacea entistä huumeaddiktia ja rokkistaraa. Naveen Andrews näyttelee Sayid Jarrahia, entistä Irakin armeijan sotilasta. Toisen kauden vieraileva tähti Michael Emerson nostettiin päänäyttelijäkaartiin ja hänen roolinsa on Benjamin Linus, manipuloiva Toisten johtaja. Jorge Garcia esittää epäonnekasta miljonääriä Hugo "Hurley" Reyesiä. Daniel Dae Kim näyttelee englannin kielen taidotonta korealaista Jin-Soo Kwonia ja Yunjin Kim esittää hänen raskaana olevaa vaimoaan Sun-Hwa Kwonia. Terry O'Quinn esittää John Lockea, selviytyjää jolla on syvä yhteys saareen. Emilie de Ravin esittää australialaista yksinhuoltajaäitiä Claire Littletonia. Rodrigo Santoro ja Kiele Sanchez esittävät Pauloa ja Nikkiä. Adewale Akinnuoye-Agbaje palaa näyttelemään erikoista pappia Mr. Ekoa.


title: Lost (3. tuotantokausi)

text: Kolmaskin kausi esittelee lukemattomia vierailevia tähtiä. M. C. Gainey näyttelee Toista nimeltään Tom Friendly. Tania Raymonde esittää Alex Rousseauta, kun taas Mira Furlan esittää hänen äitiään Danielle Rousseauta. Andrew Divoff esittää Toista nimeltään Mikhail Bakunin ja Nestor Carbonell esittää ikääntymätöntä Richard Alpertia Marsha Thomason näyttelee Naomi Dorritia, joka saapuu saarelle kauden lopussa. Blake Bashoff esittää Alexin poikaystävää Karlia. Michael Bowen esittää kostonhimoista Toista Danny Pickettiä ja William Mapother esittää Ethan Romia. Sonya Walger esittää Desmondin tyttöystävää Penelope "Penny" Widmorea. L. Scott Caldwell sekä Sam Anderson palaavat rooleihinsa lennon 815 avioparina Rose Hendersonina ja Bernard Nadlerina kuten myös Kimberley Joseph palaa esittäen Cindyä, joka kidnapattiin viime kaudella.


title: Lost (3. tuotantokausi)

text: Erityisiä vierailevia tähtiä ovat niitä mies- ja naisnäyttelijät jotka kuuluivat joskus päänäyttelijäkaartiin, mutta ovat nyt kuolleet tai karanneet saarelta. Ensimmäisen kauden päänäyttelijä Ian Somerhalder palaa rooliinsa John Locken hallusinaatiossa esittämään Boone Carlylea, kuten myös tekee Shannon Rutherford jota esittää Maggie Grace. Myös Malcolm David Kelley uusi roolinsa kymmenvuotiaana selviytyjänä Walt Lloydina, tosin vain yhden kohtauksen ajaksi.


title: Lost (3. tuotantokausi)

text: Jack vangitaan Hydralle, joka on Dharma-aloitteen vedenalainen asema ja Toinen nimeltä Juliet kuulustelee häntä. Katea ja Sawyeria pidetään vankeina läheisissä häkeissä. Sawyer yrittää paeta teini-ikäisen Toisen, Karlin kanssa, mutta he jäävät kiinni. "Henry Gale", jonka oikea nimi on Ben, paljastuu Toisten johtajaksi. Takaumassa Jack yrittää saada pakkomielteisesti selville kenen kanssa hänen vaimollaan, Sarahilla oli suhde parin eron aikoihin. Jack epäilee isäänsä ja hyökkää tämän kimppuun AA-kerhossa. Jack pidätetään ja hänen ex-vaimonsa maksaa tämän takuut.


title: Lost (3. tuotantokausi)

text: Ben tarjoutuu viemään Jackin pois saarelta, jos tämä suostuu tekemään yhteistyötä. Kate ja Sawyer joutuvat hakkaamaan kiviä ja paljastuu, että Ben tarkkailee heitä videokameran välityksellä. Purjeveneellä Sun, Jin ja Sayid joutuvat Toisten väijytykseen. Sun ampuu Toisen nimeltä Colleen ja Toiset ottavat veneen valtaansa. Sun, Jin ja Sayid palaavat selviytyjien leiriin. Takaumassa Sunin isä saa selville tämän suhteen Jae Leehen. Hän määrää Jinin tappamaan Jaen, mutta Jin uhkailee tätä, jolloin Jae tekee itsemurhan.


title: Lost (3. tuotantokausi)

text: Locke, Desmond ja Eko selviytyvät luukun räjähdyksestä. Locke näkee hallusinaation Boonesta ja menee Charlien kanssa pelastamaan Ekon jääkarhun kynsistä. Hurley saa tietää, että Desmond näkee tulevaisuuteen. Takaumassa Locke tuo vahingossa poliisiin marihuana-yhteisöön jonka osana hän itse oli.


title: Lost (3. tuotantokausi)

text: Colleen kuolee ja hänen miehensä Pickett purkaa raivonsa hakkaamalla Sawyerin. Sawyerille uskotellaan, että häneen on istutettu laskuri, joka räjäyttää hänen sydämensä mikäli syke nousee yli 140. Ben paljastaa, että Sawyerin pakenemisyritykset ovat turhia, koska he eivät ole enää pääsaarella, jolla selviytyneiden leiri on. Takaumassa Sawyer huijaa itsensä ulos vankilasta ja saa tietää tyttärestään. Väitettyään ettei välitä tyttärestään, hän antaa nimettömänä suuren summan rahaa tyttärelleen.


title: Lost (3. tuotantokausi)

text: Eko seuraa veljeään viidakkoon. Veli kuitenkin paljastuu savuhirviöksi, joka tappaa Ekon. Jack saa tietää, että Toiset ottivat hänet vangiksi, jotta hän voisi leikata Benin selkärangasta kasvaimen. Juliet käskee Jackia tappamaan Benin leikkauksen aikana ja lavastamaan sen onnettomuudeksi. Takaumassa Ekosta tulee pappi Yemin kuoltua.


title: Lost (3. tuotantokausi)

text: Kate ja Sawyer näyttävät tunteensa toisiaan kohtaan harrastamalla seksiä. Pickett lähes tappaa Sawyerin kun Jack keskeytettää Benin leikkauksen ja uhkaa tappaa tämän, jollei Katen ja Sawyerin anneta paeta. Takaumassa Kate yrittää elää tavallista elämää ja menee naimisiin, mutta päätyy karkamaan tunnustettuaan miehelleen menneisyytensä.


title: Lost (3. tuotantokausi)

text: Teini-ikäinen Toinen, Alex auttaa Katea ja Sawyeria pakenemaan kanootilla pääsaarelle, mutta vakuuttaa heidät ensin pelastamaan poikaystävänsä. Juliet tappaa Pickettin, joka oli vastuussa Katesta ja Sawyerista. Jack päättää Benin leikkauksen. Takaumassa paljastuu, että yli kolme vuotta ennen lennon 815 haaksirikkoa Juliet oli hedelmällisyystohtori ja mahdollisti siskonsa raskauden.


title: Lost (3. tuotantokausi)

text: Charlie ja Hurley yrittävät saada Desmondin juovuksiin, jotta tämä selittäisi kykynsä näkeä tulevaisuuteen. Pidennetty takauma paljastaa, mitä Desmondille tapahtui luukun räjähdyksen jälkeen. Desmond muistelee Pennyn kanssa viettämäänsä päivää ennen joutumistaan saarelle. Pian Desmons alkaa nähdä näkyjä Charlien lähestyvästä kuolemasta.


title: Lost (3. tuotantokausi)

text: Juliet joutuu vastuuseen Pickettin taposta. Jackin ja Benin avulla Juliet ei saa teostaan kuolemanrangaistusta. Toiset ja Jack matkaavat Toisten asuinpaikalle, joka sijaitsee toisella saarella. Takaumassa Jack ottaa tatuointinsa lomallaan Thaimaassa.


title: Lost (3. tuotantokausi)

text: Kate ja Sawyer palaavat rannalle. Hurley löytää viidakosta vanhan, hylätyn pakettiauton ja ajaa sillä Charlien, Sawyerin ja Jinin kanssa. Kate, Sawyer ja Locke lähtevät pelastamaan Jackia. Takaumassa Hurleyn isä palaa kotiin, Hurleyn voitettua lotossa.


title: Lost (3. tuotantokausi)

text: Locke, Sayid ja Kate tutkivat Dharman kommunikaatio asemaa viidakossa ja tapaavat Mikhailin. Lähtiessää asemalta Locke räjäyttää sen. Sawyer taistelee Hurleyta vastaan ping-pong pelissä saadakseen tavaransa takaisin, mutta häviää ja joutuu luopumaan ihmisille antamistaan lempinimistä. Takaumassa Sayid tapaa entisen kidutusuhrinsa Pariisissa.


title: Lost (3. tuotantokausi)

text: Claire saa tietää Desmondin ennusteesta ja myöhemmin hän sitoo viestin linnun jalkaan ja päästää sen vapaaksi. Locke, Sayid, Kate ja Danielle lähestyvät turva-aitaa, joka suojelee Toisten koteja. Locke työntää Mikhailin aitaan, jolloin tämä kuolee. Locke, Sayid ja Kate kiipeävät aidan yli ilman ongelmia. Takaumassa paljastuu, että Clairella ja Jackilla on sama isä.


title: Lost (3. tuotantokausi)

text: Locke, Sayid ja Kate kohtaavat Toiset ja löytävät onnelliselta vaikuttavan Jackin. Jack ja Juliet, joiden suhde on edistynyt, ovat sopineet Benin kanssa lähtevänsä saarelta sukellusveneellä, jonka Locke kuitenkin räjäyttää. Ben pajastaa, että Locke isä on heillä vankina. Takaumassa Locken isä työntää tämän ulos ikkunasta, jonka vuoksi Locke halvaantuu.


title: Lost (3. tuotantokausi)

text: Charlie kertoo Sunille olleensa Sawyerin kanssa tämän kidnappauksen takana. Selviytyjät tutkivat Nikkin ja Paulon kuolemaa. Takaumissa näytetään, että Nikki ja Paulo kiistelivät miljonääriltä huijaamistaan timanteista. Saarella Nikki päästi myrkyllisen hämähäkin vapaaksi Paulon yllä, mutta hämähäkit purivatkin heitä molempia aiheuttaen kahdeksan tunnin halvaantumisen. Selviytyjät eivät saa selville, etteivöt Nikki ja Paulo ole oikeasti kuolleita, vaan hautaavat heidät vahingossa elävältä.


title: Lost (3. tuotantokausi)

text: Toiset ja Locke jättävät Toisten asutuksen. Hurley huijaa Sawyeria hyvittelemään tekojaan toisille selviytyneille. Takaumassa Kate yrittää sopia äitinsä kanssa.


title: Lost (3. tuotantokausi)

text: Jack, Sayid, Kate ja Juliet palaavat rannalle ja muut selviytyjät alkavat kysellä Jackin motiiveja luottaa Julietiin. Salaperäinen sairaus osuu Clairen kohdalle, jolloin Juliet auttaa häntä. Takaumissa selviää, ettei Juliet haluaisi olla saarella eikä pysty pelastamaan saarella raskaana olevia naisia kuolemalta.


title: Lost (3. tuotantokausi)

text: Välähdyksien avulla Desmond löytää Charlien, Hurleyn ja Jinin kanssa viidakosta laskuvarjolla saarelle joutuneen Naomin. Kate kääntyy Sawyerin puoleen nähtyään Jackin Julietin kanssa. Takaumassa näytetään Desmondin aikaa munkkina ja hänen ensitapaaminen Pennyn kanssa.


title: Lost (3. tuotantokausi)

text: Saatuaan tietää, että Toisten raskaana olevat naiset kuolivat ennen synnytystä, Sun antaa Julietin tutkia itsensä Dharma-lääkintäasemalla. Juliet raportoi asiasta Benille. Desmond tapaa elävän Mikhailin viidakossa ja antaa tämän pelastaa Naomin hengen. Takaumassa Jinin biologinen äiti kiristää Sunia. Hurley saa tietää Naomilta, että Oceanicin lento 815 on "löytynyt" ilman "henkiinjääneitä".


title: Lost (3. tuotantokausi)

text: Takaumassa näytetään kuinka Locke asuu Toisten kanssa, jotka pitävät tämän isää vankinaan. Nykyajassa Locke yllyttää Sawyerin kanssaan Black Rockille tapaamaan Locke isää. Sawyer tappaa Locken isän, joka on alkuperäinen Sawyer.


title: Lost (3. tuotantokausi)

text: Locke palaa Toisten luo jolloin Ben vie Locken tapaamaan Toisten salaperäistä johtajaa, Jacobia. Locke ei pysty näkemään Jacobia, mutta kuulee tämän, minkä vuoksi Ben ampuu Lockea. Selviytyjien luottamus Jackia kohtaan rakoilee kun Juliet paljastuukin Toisten vakoojaksi; Juliet kuitenkin paljastaa olleensa Jackin puolella Toisia vastaan. Takaumassa näytetään kuinka Ben saapui saarelle nuorena poikana Dharma-aloitteen aikana. Ben teki salaliiton Toisten kanssa (tai ainakin Richard Alpertin, joka ei ole ikääntynyt ainakaan 30 vuoteen) ja tappaa suurimman osan Dharma-aloitteen jäsenistä.


title: Lost (3. tuotantokausi)

text: Jack saa tietää Toisten suunnitelmasta saartaa selviytyjät ja kaapata raskaana olevat naiset ja suunnittelee itse tappavansa Toiset dynamiitin avulla. Jotta Sayid voisi lähettää hätäkutsun Naomin satelliittipuhelimelle, Charlie ui vedenalaiselle Dharma-asemalle, joka estää radiolähetykset. Ennen tätä Charlie kirjoittaa ylos viisi elämänsä suurinta hetkeä.


title: Lost (3. tuotantokausi)

text: Jackin suunnitelma tappaa Toiset ei onnistukaan ja Sayid, Jin ja Bernard jäävät Toisten vangeiksi. Rousseaun johtamina selviytyjät matkaavat radiotornille kääntääkseen Rousseaun hätäkutsun poispäältä. Naomi saa yhteyden laivaansa, mutta joutuu Locken puukottamaksi, joka uskoo selviytyjien tekevön virheen luottaessaan tähän. Charlie saa yhteyden Penny Widmoreen vedenalaiselta Dharma-asemalta, mutta hukkuu kun Mikhail täyttää aseman vedellä. Sawyer, Juliet ja Hurley pelastavat Sayidin, Jini ja Bernardin saapuessaan apuun pakettiautollaan. Takaumien sijasta, flashforwardissa nähdään Jackin surullista elämää pelastuttuaan saarelta, joka kulminoituu tapaamiseen Katen kanssa jolloin Jack sanoo ettei heidän ollut tarkoitus lähteä ja että heidän täytyy palata takaisin saarelle.


title: Tapio Raunio

text: Tapio Raunio on valtio-opin professori Tampereen yliopiston politiikan tutkimuksen laitoksella. Raunion keskeisiä tutkimusaiheita ovat poliittisten järjestelmien vertaileva tutkimus Euroopassa ja päätöksenteko Euroopan unionissa. Aiemmin hän on ollut valtio-opin professorin viran hoitajana Turun yliopistossa.


title: Philipp Ludwig Statius Müller

text: Philipp Ludwig Statius Müller (25. huhtikuuta 1725, Esens–5. tammikuuta 1776, Erlangen) oli saksalainen eläintieteilijä. Pseudonyymi Philipp Alethophilus.


title: Philipp Ludwig Statius Müller

text: Hänen isänsä oli Esensin luterilainen pastori Christian Anton Statius Müller ja äitinsä Maria Philippina Franke. Isän suku oli hollantilaista aatelia, äidin suku oli Sachsenista. 1740 Philipp Ludwig kävi koulua Gothassa ja 1741–1744 hän opiskeli Jenassa teologiaa ja filosofiaa. Kandidaatiksi hän valmistui Amsterdamissa 30. lokakuuta 1745. Vuonna 1757 hänestä tuli Erlangenin filosofian professori, vuodesta 1770 alkaen luonnontieteen ja saksan kielen professori. Müller oli sangen oppinut mies, siilä hän luennoi myös muun muassa logiikasta, metafysiikasta, retoriikasta, politiikasta, hollannin kielestä, kasvitieteestä, Linnén systematiikasta ja maantieteestä. Kirkollisissa tehtävissä hän saavutti valtionkirkon arkkidiakonin arvon 1771.


title: Philipp Ludwig Statius Müller

text: Vuosien 1773 ja 1776 välillä hän toimitti saksankielisen laitoksen Linnén "Natursystem"istä. Vuoden 1776 täydennysosassa hän kuvaili useita uusia eläinlajeja, muun muassa dugongin, guanakon, potton, karibianhaikaran, kylälesken, afrikanvariksen ja amerikankurmitsan.


title: Teatteri Hevosenkenkä

text: Teatteri Hevosenkenkä on espoolainen ammattimaisesti toimiva lastenteatteri. Sen perusti ohjaaja Kirsi Aropaltio lavastajasisarensa Sara Sirenin kanssa vuonna 1975. Teatterin toimipaikkana on entinen kansakoulu Espoon Juhannusmäellä ja sen nousevassa katsomossa on 130 istumapaikkaa. Vuonna 2000 teatterin yhteyteen avattiin vaihtuvia näyttelyjä tarjoava "Galleria Hevosenkenkä". Rakennuksen alakerrassa pidetään työpajoja ja kursseja.


title: Teatteri Hevosenkenkä

text: Vuonna 2015 Hevosenkenkä ja sen perustaja Kirsi Siren saivat Suomen Teatterit ry:n ja Suomen Assitej ry:n Lasten- ja nuortenteatteripalkinnon.


title: Oltermanni

text: Oltermanni on historiallinen, nykyään erilaisissa epävirallisissa yhteyksissä käytetty arvonimi. Alun perin oltermanni oli kylänvanhin (, ). Myös kaupungeissa vastaava nimitys oli käytössä tarkoittamassa porvariston luottamusmiestä. Sillä voidaan viitata myös ammattikunnan tai -killan esimieheen eli ”vanhimpaan”. Hansaliitossa oltermanni ("Ältermann", "Comes Hansae") oli Hansan kauppa-aseman eli konttorin esimiehen sekä Hansapäivien äänivaltaisen edustajan arvonimi.


title: Oltermanni

text: Keski-Euroopan maaseudulla oltermanneja valittiin Pohjois-Saksassa viimeistään 1200-luvulla sekä Tanskassa 1300-luvulla, mistä järjestelmä levisi hiukan myöhemmin Etelä-Ruotsin niin sanottuihin tanskalaismaakuntiin. Suomessa oltermannilaitos syntyi vasta valtiovallan vuonna 1742 säätämän kyläjärjestysohjeen jälkeen.


title: Oltermanni

text:
Suomessa oltermannilaitos saavutti laajimman merkityksensä vain Etelä- ja Keski-Pohjanmaalla, joiden kyliin laadittiin mallikyläjärjestyksen perusteella omia kyläasetuksia. Myös paikoin Hämeessä, Satakunnassa ja Karjalassa laadittiin vastaavia järjestyssääntöjä ja valittiin oltermanneja, mutta kylähallinnollinen merkitys jäi näissä maakunnissa lyhytaikaiseksi tai vähäiseksi. Pohjois-Pohjanmaalla oltermannit toimivat lähinnä vain tulisijojen tarkastajina.
Oltermanni johti kyläkokousta, jossa päätettiin tärkeistä asioista kuten ojittamisesta, niittyjen hoidosta ja niihin liittyvästä osuuksien jaosta. Oltermannin käytössä saattoi olla kylänarkku, jossa säilytettiin kylän yhteisiä asiapapereita. Oltermannin hallussa oli myös arvomerkkinä oltermanninsauva tai kylänkapula. Sauvaa tai kapulaa käytettiin kyläkokouksen kutsumiseen laittamalla se kiertoon talosta taloon. Joskus sauvaan tehtiin lipas paperiviestin kuljettamista varten. Joillakin alueilla sauvaa käytettiin myös aitojen mittaamiseen, jolloin voitiin helposti nähdä, täyttikö aita lakisääteisen korkeuden.


title: Oltermanni

text: Oltermanni ja hänen kaksi lautamiestään (bisittare) muodostivat kylänoikeuden. Oltermannien ja kylän lautamiesten toimikausi oli yleensä yhdestä kolmeen vuotta. Heidät valitsi tehtäviinsä kyläkokous, mutta toisinaan toimi kulki vuorotellen talosta toiseen tietyssä järjestyksessä. Näihin luottamustoimiin kelpasivat yleensä vain talojen isännät, mutta joskus torpparitkin. Oltermannin eli kylänvanhimman rinnakkaisnimityksiä olivat ainakin päällysmies (Lapua) ja kylänmies (Vähäkyrö).


title: Oltermanni

text: Nykyään oltermanni-arvonimeä käyttävät muun muassa teekkarikillat eli tekniikan opiskelijoiden ainejärjestöt. Suomen Kansanmusiikkiliitto nimeää jokaisesta maakunnasta yhden kansanmusiikin taitajan, perinteen siirtäjän ja säilyttäjän elinikäiseksi oltermanniksi, minkä lisäksi kansansoitinten erityisjärjestöt voivat nimetä omia oltermannejaan.


title: Oltermanni

text: Yhdysvalloissa Chicagon kaupungissa kaupunginvaltuusto koostuu viidestäkymmenestä oltermannista, jotka valitaan neljävuotiselle kaudelle.


title: Brian Propp

text: Brian Philip Propp (s. 15. helmikuuta 1959 Lanigan, Saskatchewan, Kanada) on entinen jääkiekkoilija. Vasen laitahyökkääjä Propp pelasi NHL:ssä 15 kautta vuodesta 1979 vuoteen 1994. Hänen seuransa olivat Philadelphia Flyers, Boston Bruins, Minnesota North Stars ja Hartford Whalers. Hän esiintyi Stanley Cup -finaaleissa viidesti.


title: Brian Propp

text: Vuonna 1987 Propp pelasi isäntämaan voittoisassa Kanada-cupin joukkueessa samassa ketjussa kuin Wayne Gretzky ja Mario Lemieux.


title: III/JR 28

text: III/JR 28:n eli Jalkaväkirykmentti 28:n kolmannen pataljoonan perusti Savonlinnan suojeluskuntapiiri 17.6.1941 alkaen. Perustamisen taustalla oli Päämajan yleinen käsky saapua ylimääräisiin kertausharjoituksiin, mikä käytännössä tarkoitti liikekannallepanoa. Pataljoonan henkilöstön pääosan kotipaikka oli Joroinen, Jäppilä ja Varkaus.


title: III/JR 28

text:
Pataljoona sai likimain määrävahvuisen kaluston.
III/JR 28 keskitettiin muun rykmentin ohella 21.-23.6.1941 välisenä aikana tulevalle toiminta-alueelleen. Koko rykmentin tehtävänä oli valtakunnan alueen puolustaminen mahdollista hyökkäystä vastaan ja toisena tehtävänä oli samanaikaisesti valmistautua myös hyökkäyksellisiin sotatoimiin.


title: III/JR 28

text: 25.6.1941 Suomen poliittinen johto totesi valtakunnan olevan sodassa Neuvostoliittoa vastaan.


title: III/JR 28

text: 28.-29.6.1941 välisenä yönä pataljoona siirtyi hyökkäysvalmiusasemiin aivan valtakunnan rajan pintaan. Siirtyminen tapahtui JR 7:n asemien läpi Tarnalan ja itärajan väliin.


title: III/JR 28

text: 30.6.1941 klo 19 alkaneen JR 28:n hyökkäyksen osana pataljoona eteni valtakunnan rajan yli. II/JR 28 eteni yön aikana Kurkelanjärven itäpuoliselle alueelle.


title: III/JR 28

text: 1.7.1941 III/JR 28 liitettiin Taisteluosasto Ehrnroothiin, jonka tehtäväksi annettiin pohjoisen ja koillisen kautta koukaten laukaista Pieni-Iijärvi-Kurkelanjärvi-Joutsenlampi - alueella asemissaan olevan puna-armeijan yksiköiden puolustus. Klo 15.30 taisteluosasto aloitti etenemisensä, joka johti nopeasti vihollisjoukkojen irtautumiseen. Taisteluosaston komentajan majuri Adolf Ehrnroothin haavoituttua vakavasti osasto alistettiin JR 28:n komentajalle eversti T. Kotilaiselle.


title: III/JR 28

text: III/JR 28 osallistui taisteluihin ja vihollisen vastahyökkäysten torjuntaan useiden päivien ajan Parikan kylän alueella kunnes sai käskyn siirtyä hyökkäykseen Ristilahden alueelle.


title: III/JR 28

text: 7.7.1941 klo 17 III/JR 28:n joukot (pl. 1 komppania) lähtivät etenemään kohti Ristilahden taistelualueen itäosaa kohden. Koko yön viivyttävää vihollista vastaan käymissään taisteluissa pataljoona pääsi hitaasti kohti tavoitettaan (Ristilahdesta itään johtava tie), jonka se saavutti 8.7.1941 aamulla.


title: III/JR 28

text: 8.7.1941 aamulla saavutettu tie pyrittiin varmistamaan mahdollisuuksien mukaan, mutta pataljoonan vajaavahvuisuuden vuoksi tavoitteita ei täysin saavutettu kunnes alueelle oli saatu vahvistuksia.


title: III/JR 28

text: 8.-9.7.1941 välisenä yönä Ristilahden alueelta vetäytyneet neuvostojoukot jatkoivat hyökkäystään kohti itää. Vihollisen tulivalmistelun aikana osa III/JR 28:n joukoista jätti asemansa ja pataljoonan komentaja tulkitsi tilanteen siten, että pataljoona on hajaantunut. Pääosa joukoista oli kuitenkin edelleen asemissaan ja pystyi torjumaan vihollisen ulosmurtautumisyrityksen. Pataljoonan vielä taistelevien osien menetettyä yhteyden pataljoonan komentopaikaan ne vetäytyivät asemistaan aamuyön alkutunteina.


title: III/JR 28

text: 9.7.1941 aikana pataljoonan joukot (osin hajonneina) vetäytyivät naapuripataljoonien alueille uudelleenkoottaviksi. Tämän jälkeen taistelut hiljenivät lähinnä paikallisiksi kahakoinneiksi koko divisioonan alueella.


title: Lasse Tennander

text: Lasse Tennander (s. 29. huhtikuuta 1945) on ruotsalainen muusikko, säveltäjä ja kirjoittaja.


title: Lasse Tennander

text: Tennander oli 1970-luvulla aktiivinen ruotsalaisen progg-liikkeen edustaja.


title: Lasse Tennander

text: Ensimmäinen kappaleensa Tennander nauhoitti vuonna 1966, mutta hän teki läpimurron artistina vasta 1976, kun poliittinen LP "Alla är vi barn i början" julkaistiin. Ennen omaa läpimurtoaan ja sen jälkeenkin Tennander kirjoitti paljon kappaleita muille artisteille, kuten Peter Lundbladille ja The Wayfarersille.


title: Lasse Tennander

text: Kahden ensimmäisen albumin myötä Tennander sai levytyssopimuksen Oktober-levy-yhtiön kanssa. Oktober meni myöhemmin konkurssiin, ja Tennander vaihtoi levy-yhtiön Sonetiin. Se ei vaikuttanut kaikkein sopivimmalta "poliittisesti tietoiseen" 1970-lukuun, sillä Sonet oli kaupallinen yhtiö.


title: Lasse Tennander

text: Eräs Tennanderin tunnetuimmista kappaleista on "Ska vi gå hem till dig", josta ovat myöhemmin oman cover-versionsa tehneet muun muassa Magnus Uggla ja Miio. Vuonna 2009 Tennanderin albumi "Alla är vi barn i början" pääsi mukaan kirjaan "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.


title: Arthur Brofeldt

text: Arthur Brofeldt (27. tammikuuta 1868 Taipalsaari – 27. elokuuta 1928 Helsinki) oli suomalainen virkamies, joka toimi senaattorina niin sanotussa amiraalisenaatissa.


title: Arthur Brofeldt

text: Brofeldt suoritti ylioppilastutkinnon vuonna 1888 ja Helsingin yliopiston oikeustieteen opintojen jälkeen sai varatuomarin arvon 1896. Sen jälkeen hän toimi Viipurin lääninhallituksessa 1896–1903 siirtyen sitten keisarillisen Suomen senaatin palvelukseen. Ennen senaattorinimitystään Brofeldt toimi muun muassa Hämeen läänin kuvernöörinä (maaherrana) 1910–1911 ja vankeinhoitohallituksen ylijohtajana 1912–1914.


title: Arthur Brofeldt

text: Varatuomari Brofeldt nimitettiin venäläistyneeseen Borovitinovin senaattiin senaattoriksi ja oikeustoimituskunnan päälliköksi 26. kesäkuuta 1914 juuri ennen ensimmäistä maailmansotaa ja hän toimi tässä tehtävässä tsaarivallan kukistumiseen asti eli 26. maaliskuuta 1917.


title: Arthur Brofeldt

text: Itsenäisessä Suomessa Brofeldt toimi yksityisenä asianajajana aina kuolemaansa eli vuoteen 1928 asti.


title: Arthur Brofeldt

text: Arthur Brofeldt oli kirjailija Juhani Ahon sekä hänen veljiensä Kaarlo ja Pekka Ahon isän serkku.


title: Laboga

text: Laboga on puolalaisen Adam Labogan perustama kitaravahvistintehdas ja tuotemerkki. Adam Laboga rakensi ensimmäisen itse suunnitelemansa vahvistimen vuonna 1973 ja tehdas aloitti toimintansa 1990-luvun alussa.


title: Mihail Ganskau

text: Mihail Fjodorovitš Ganskau (s. 7. tammikuuta 1867 Venäjällä - k. ?) oli venäläisen kaartinupseerin poika, suoritti oikeustieteellisen tutkinnon Venäjällä 1889 ja toimi sen jälkeen keisarillisen Venäjän oikeuslaitoksen palveluksessa.


title: Mihail Ganskau

text: Ganskau määrättiin 1899 Suomen kenraalikuvernöörin käyttöön saavuttaen palveluksistaan keisarilliselle Venäjälle ja keisarille todellisen valtioneuvoksen arvon 1912. Todellinen valtioneuvos Ganskau yleni toisen sortokauden aikana senaattoriksi 20. kesäkuuta 1912 toimien siviilitoimituskunnan päällikkönä ensin Markovin ja sitten Borovitinovin johtamissa senaateissa. Hän erosi venäläistyneen senaatin mukana tsaarivallan kukistuessa 26. maaliskuuta 1917.


title: Mihail Ganskau

text: Ganskaun vaiheet vallankumouksen jälkeisestä ajasta ovat tuntemattomat.


title: Eric McCormack

text: Eric James McCormack (s. 18. huhtikuuta 1963 Toronto, Ontario, Kanada) on kanadalais-yhdysvaltalainen näyttelijä, muusikko, käsikirjoittaja ja tuottaja. Hän syntyi Torontossa ja aloitti uransa esiintymällä koulunäytelmissä Stephen Leacock Collegiate Institute -lukiossa. Hän opiskeli Ryerson Universityssa, mutta jätti yliopiston vuonna 1985 aloittaakseen työt Stratfordin Shakespeare-festivaaleilla, jossa hän esiintyi viiden vuoden ajan lukuisissa näytelmissä.


title: Eric McCormack

text: 1990-luvun loppupuolella McCormack asui Los Angelesissa ja näytteli sivurooleissa. Hänen ensimmäinen roolinsa kokoillan elokuvassa oli vuoden 1992 science fiction -teos "The Lost World". Hän esiintyi myös useissa televisiosarjoissa, kuten "Top Cops", "Street Justice", "Lovesome Dove: The Series", "Townies" ja "Ally McBeal". Hän nousi myöhemmin maailmanlaajuiseen kuuluisuuteen näyteltyään Will Trumania yhdysvaltalaisessa tilannekomediasarjassa "Will & Grace", jonka esittäminen aloitettiin syyskuussa 1998. Hän sai roolityöstään Emmy-palkinnon parhaan komediasarjanäyttelijän kategoriassa vuonna 2001.


title: Eric McCormack

text: Televisioroolien lisäksi hän teki Broadway-debyyttinsä vuonna 2001 näytelmässä "The Music Man" ja näytteli vuoden 2005 elokuvassa "The Sisters". Sen jälkeen kun "Will & Grace" päättyi vuonna 2006, McCormack näytteli pääosaa "Some Girl(s)"-näytelmässa New Yorkissa. Hän esiintyi myös televisiominisarjassa "The Andromeda Strain" vuonna 2008 ja palasi televisioon vuonna 2009 TNT-kanavan draamaan "Trust Me", jonka esittäminen kuitenkin lopetettiin yhden tuotantokauden jälkeen. Vuonna 2009 McCormack näytteli myös elokuvassa "Alien Trespass".